Lelaki tinggal kereta, terjun Jambatan Banting
Oleh ISKANDAR SHAH MOHAMED

21 Mei 2022, 4:36 pm
KUALA LANGAT – Seorang lelaki dikhuatiri lemas selepas nekad terjun ke dalam Sungai Kuala Langat di Jambatan Banting di sini, malam tadi.
Dalam kejadian kira-kira pukul 10.50 malam itu, mangsa berusia 20 tahun turut meninggalkan kereta Toyota Camry dipercayai dipandunya di sekitar lokasi berkenaan.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan daripada polis pukul 10.58 malam sebelum anggota bersama jentera dari Balai Bomba dan Penyelamat (BBP) Banting dikerah dalam operasi berkenaan.
“Pemeriksaan menemui sebuah kereta dan barangan peribadi mangsa iaitu telefon bimbit dan selipar di dalam kenderaan itu.
“Polis masih mendapatkan maklumat lain dengan keluarga mangsa dan bomba menjalankan pemantauan di sungai tersebut,” katanya ketika dihubungi Kosmo! hari ini.
Jelas Norazam, gerakan mencari mangsa sejak pukul 9 pagi tadi masih giat dijalankan menggunakan dua berdasarkan dua bot berdasarkan laporan saksi melihat mangsa terjun di jambatan itu.

“Pencarian dilakukan melalui susur Sungai Kuala Langat menghala Bukit Changgang iaitu sejauh lima kilometer (km) dari lokasi kejadian,” ujarnya. -KOSMO!ONLINE


Presiden Amerika Syarikat anjur majlis Aidilfitri di White House
Oleh KOSMO!

21 Mei 2022, 6:00 pm
WASHINGTON – Presiden Amerika Syarikat (AS), Joe Biden dan isteri, Jill Biden mengadakan majlis Hari Raya Aidilfitri di White House sambil menyeru toleransi beragama dan memuji sumbangan umat Islam di negara itu, lapor United Press International (UPI).
Pasangan Biden, Naib Presiden AS, Kamala Harris dan beberapa kenamaan lain menghormati cuti tiga hari umat Islam yang menandakan berakhirnya puasa di bulan Ramadan. Majlis sambutan Aidilfitri itu diadakan di BiliK Timur White House dan dihadiri ramai tetamu.
Dalam ucapannya, Biden menghargai pencapaian sivik umat Islam di AS walaupun menghadapi cabaran daripada ketaksuban kaum dan agama.
“Umat Islam menjadikan negara kita lebih kuat pada setiap hari walaupun mereka masih menghadapi cabaran dan ancaman sebenar dalam masyarakat kita termasuk keganasan yang disasarkan dan Islamofobia. Ia sangat mengejutkan,” katanya.
Biden yang menganut ajaran Roman Katholik menyatakan, terdapat banyak persamaan antara ketiga-tiga agama utama di AS.
Beliau mengisytiharkan AS adalah satu-satunya negara di dunia yang diasaskan bukan berdasarkan kumpulan agama atau kaum, tetapi lebih kepada idea yang terkandung dalam mukadimah Deklarasi Kemerdekaan bahawa semua manusia dicipta sama.

“Kita tidak pernah mencapai matlamat itu tetapi kita tidak pernah menjauhinya kecuali pada satu saat yang singkat. Dan kita kembali,’’ jelas beliau.
Dalam pada itu, Jill Biden menggelar perayaan Aidilfitri sebagai sambutan yang menyatukan keluarga dan masyarakat.
“Keutuhan dicapai apabila kita bersama-sama dengan orang lain, ringan terasa apabila kita ‘mencampakkan’ beban pada akhirnya,’’ katanya. – Agensi


Singapura berhak tolak kedatangan UAS
Oleh KOSMO!

21 Mei 2022, 4:00 pm
JAKARTA – Kementerian Luar Negeri Indonesia akhirnya membuka membuka mulut berhubung tindakan pemerintah Singapura menghalang kemasukan pendakwah bebas,  Ustaz Abdul Somad (UAS) baru-baru ini, lapor laman berita Tribunnews kelmarin.
Jurucakap kementerian itu, Teuku Faizasyah berkata, sesebuah negara memiliki bidang kuasa dan peraturan khusus dalam mengendalikan kemasukan pelawat ke tempat mereka.
Oleh itu, sesebuah kerajaan mungkin tidak menerima seseorang atau warganegara asing untuk memasuki wilayah negaranya, berdasarkan pelbagai pertimbangan yang tidak diketahui oleh negara lain.
“Indonesia juga sebagai negara yang berdaulat mempunyai dasar imigresen, di mana kita boleh menolak sesiapa sahaja untuk tidak memasuki wilayah di negara ini,” kata Faizasyah.
Beliau mendedahkan bahawa Indonesia sendiri telah menolak kira-kira 400 warga asing yang ingin memasuki wilayahnya dan Jakarta tidak perlu memberikan alasan penolakan itu.
Ini boleh dilakukan dan menurutnya tidak ada keperluan bagi mana-mana kerajaan untuk menjelaskan keengganan itu kerana ia tertakluk di bawah peraturan imigresen.

“Oleh sebab itu, Singapura tidak ‘berhutang’ penjelasan kepada kita mengenai apa yang berlaku ke atas  UAS,” tegasnya.
Namun begitu, atas dasar hubungan diplomatik,  pihak berkuasa Singapura tetap memberikan penjelasan mengenai penolakan kemasukan UAS itu.
Bagaimanapun, Faizasyah tidak memberi sebarang komen mengenai sebab penolakan tersebut iaitu berkaitan dengan aktiviti ekstremis atau keganasan.
Menurutnya, Kedutaan Indonesia di Singapura telah menjalankan tugasan dalam usaha melindungi warganegara Indonesia iaitu dengan menghantar nota diplomatik kes itu kepada UAS.
“Apa yang dilakukan oleh Kedutaan Indonesia sebenarnya adalah sebahagian daripada usaha melindungi warga Indonesia.
“Apa yang berlaku tempoh hari ada laporan masalah yang dikemukakan oleh rakyat kita secara terbuka maka wakil kita sedang meminta maklumat lanjut,” katanya. – Agensi


Pengawal keselamatan dakwa temui harimau ditahan
Oleh NOR AZIAH MAT NOH

21 Mei 2022, 5:27 pm
AMPANG JAYA – Polis menahan seorang pengawal keselamatan warga asing yang mendakwa menyaksikan kemunculan seekor harimau berlegar di Kemensah Height, Hulu Kelang awal pagi semalam.
Kisah kemunculan harimau itu tular di aplikasi WhatsApp dengan pengawal keselamatan berkenaan mendakwa menemui seekor harimau berhampiran sebatang tiang lampu di kawasan itu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya memberkas lelaki warga Bangladesh berusia 51 tahun terbabit di pondok pengawal pada pukul 7 petang semalam.
“Hasil semakan dan pemeriksaan mendapati suspek tidak memiliki dokumen perjalanan yang sah.
“Lelaki itu juga dipercayai saksi yang memberi maklumat berhubung kemunculan harimau berkenaan sebelum suspek ditahan untuk siasatan lanjut,” katanya dalam satu kenyataan di sini hari ini.
Terdahulu, Mohamad Farouk berkata, polis menerima laporan berhubung satu pesanan suara yang tular di aplikasi WhatsApp mendakwa melihat harimau di kawasan kejiranan itu dan meminta penduduk berhati-hati.

“Pengadu menganggap dakwaan itu adalah tidak tepat dan mendatangkan kegusaran serta kebimbangan terhadap penduduk susulan tiada bukti jelas berkenaan kehadiran harimau terbabit.
“Satu kertas siasatan telah dibuka berhubung isu yang tular itu di bawah Seksyen 233 Akta Komunikasi dan Multimedia 1998 serta Seksyen 6(1)(c) Akta Imigresen 1959/63,” ujarnya. – KOSMO! ONLINE


Tiada kesan harimau belang di Kemensah Height
Oleh ISKANDAR SHAH MOHAMED

21 Mei 2022, 5:07 pm
SHAH ALAM – Siasatan Jabatan Perlindungan Hidupan Liar dan Taman Negara (Perhilitan) mendapati tiada kesan atau tanda kehadiran harimau belang di kawasan Kemensah Height, Hulu Kelang.
Pengarah Perhilitan Selangor, Dennis Ten Choon Yung berkata, kakitangan daripada Ibu Pejabat Perhilitan, Perhilitan Wilayah Persekutuan dan Selangor ke lokasi kejadian selepas menerima aduan penemuan seekor harimau berkeliaran di Jalan Tropika Kemensah 3, kira-kira pukul 3 petang semalam.
Kata beliau, pihaknya kemudian menjalankan pemantauan susulan di kawasan aduan antara pukul 11.30 malam hingga 3 pagi tadi.
“Tiada kesan jejak harimau belang dijumpai di lokasi itu dan laluan rentis di sekitarnya manakala pengawal keselamatan yang didakwa melihat haiwan  berkenaan turut gagal dikesan.
“Pemeriksaan lanjut di lokasi berdekatan juga tidak dapat mengesahkan kesahihan kehadiran hidupan liar tersebut,” katanya dalam kenyataan hari ini.
Kosmo! semalam melaporkan penduduk di kawasan Kemensah Height, Hulu Kelang di sini digemparkan dengan dakwaan kemunculan seekor harimau yang berlegar di kawasan terbabit.

Jelas Choon Yung, orang ramai disaran supaya lebih berwaspada sekiranya terserempak dengan hidupan liar. Sebarang aduan atau maklumat boleh disalurkan kepada talian hotline Perhilitan 1-800-88-5151 atau e-aduan di laman web www.wildlife.gov.my.,”jelasnya.-KOSMO!ONLINE


Wafariena terima ugutan santau sebab Nurul Ain
Oleh MOHD. HAIKAL ISA

21 Mei 2022, 2:45 pm
PETALING JAYA – Gara-gara keberkesanan permainan watak pemusnah rumah tangga orang dalam drama fenomena, 7 Hari Mencintaiku 3 iaitu Nurul Ain, pelakon Wafariena mendedahkan menerima ugutan santau daripada penonton taksub.
Kata Wafariena atau nama sebenarnya, Wafariena Roslan, 27, ugutan tersebut diterimanya menerusi media sosial termasuklah direct message (DM) Instagram.
“Tak tahulah nak cakap macam mana. Tapi, disebabkan Nurul Ain untuk musim ketiga ini, saya menerima bermacam-macam cacian, makian, ugutan itu ini termasuklah santau.
“Barangkali ada yang nasihatkan tak usah ambil serius dengan ugutan sebegitu (terutama santau), tapi saya perlu berjaga-jaga dan mengingatkan penonton apa yang saya paparkan menerusi watak Nurul Ain hanyalah lakonan semata-mata.
“Tolonglah jangan terbawa-bawa dalam kehidupan realiti tapi saya faham orang benci dan kecam bermakna lakonan saya dalam drama memberikan kesan. Untuk itu, saya bersyukur,” katanya kepada Kosmo! Online.
Terdahulu, watak Nurul Ain menerusi drama rantaian arahan pengarah Jamal Khan itu sekali lagi mencetuskan amarah luar biasa dalam kalangan audiens yang rata-rata mengecam karakter berkenaan yang menjadi orang tengah atau pemusnah rumah tangga Mia dan Khuzairi (lakonan Siti Saleha dan Shukri Yahaya).

Drama berkenaan telahpun menamatkan tirai menerusi episod akhir, kelmarin.
Ditanya tentang sama ada dirinya selesa melakonkan watak antagonis seperti Nurul Ain, Wafariena berkata, dia terbuka untuk melakonkan watak-watak lain selepas ini bergantung kepada tawaran dan skrip.
“Sebagai seorang pelakon yang masih baharu, saya tak kisah melakonkan watak apapun. Kalau kena dengan gaya dan skrip, saya akan menjayakan sehabis baik demi kepuasan penonton.
“Kalau ada yang masih mahukan musim selanjutnya 7 Hari Mencintaiku, itu terpulang kepada penulis skrip, Siti Rosmizah Semail. Kalau mereka panggil saya untuk watak Nurul Ain, saya bersedia pada bila-bila masa, insya-Allah,” ujar Wafariena.
Sebelum ini, anak kelahiran Bayan Lepas, Pulau Pinang itu mendedahkan, pernah diugut netizen sehingga ingin disimbah asid pada wajah juga disebabkan karakter Nurul Ain yang tergila-gilakan Khuzairi. – KOSMO! ONLINE


Mayat pendaki kedua ditemui, operasi pencarian ditamatkan
Oleh ZAKI SALLEH

21 Mei 2022, 1:39 pm
IPOH – Mayat pendaki kedua yang hilang dihanyutkan kepala air di kawasan Gunung Suku, Simpang Pulai dekat sini ditemui pasukan penyelamat pagi tadi.
Mayat ditemui oleh unit anjing pengesan K9 Bomba pada pukul 11.20 pagi dengan kesan kecederaan pada badan dan kepala.
Penolong Pengarah Operasi, Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, mangsa ditemui di bawah timbunan di lokasi Sektor C.
Katanya, lokasi tersebut adalah di kawasan terowong berhampiran jalan besar dan sejurus ditemui kerja-kerja mengeluarkan mangsa dijalankan di lokasi berkenaan.
“Mayat kemudiannya diserahkan kepada pihak polis untuk tindakan lanjut.
“Dengan penemuan mangsa kedua ini maka operasi pencarian akan ditamatkan pada pukul 1 tengah hari ini,” ujarnya dalam satu kenyataan di sini hari ini.

Bagaimana pun kata Muhamad Shahrizal, pihaknya tidak dapat mengesahkan identiti mangsa yang hanya boleh ditentukan selepas bedah siasat di jabatan forensik serta pengecaman waris.- KOSMO! ONLINE


Makan Big Mac hampir setiap hari selama 50 tahun
Oleh KOSMO!

21 Mei 2022, 2:00 pm
MADISON – Seorang lelaki di Fond du Lac, negeri Wisconsin, Amerika Syarikat (AS) mencipta rekod dunia tersendiri apabila memakan hidangan burger Big Mac daripada  rangkaian restoran makanan segera McDonald’s hampir setiap hari selama 50 tahun.
Don Gorske, 68, yang merupakan seorang pesara pengawal penjara, setakat ini telah memakan lebih 32,000 burger Big Mac sejak pertama kali menikmati hidangan tersebut pada tahun 1972.
“Meskipun sudah memakan Big Mac lebih 30,000 kali, namun setiap kali saya menikmatinya, ia terasa seperti kali pertama.
“Big Mac sangat sedap bagi saya sehingga saya tidak kisah jika tiada makanan lain,” ujar Gorske.
Dia hanya mampu bertahan lapan hari untuk tidak memakanan hidangan kesayangannya itu iaitu ketika restoran McDonald’s di kawasan rumahnya ditutup akibat ribut salji pada 1982 dan pada hari kematian ibunya sebagai tanda penghormatan.
Cawangan kegemaran Don ialah McDonald’s di bandarnya tetapi mendakwa telah menikmati Big Mac di semua 50 negeri di AS dan Kanada.

Dia juga pernah dibawakan burger dari negara lain oleh rakan dan keluarga.
Gorske mempunyai dua kabinet khas yang memaparkan pencapaiannya bersama Big Mac termasuk pengiktirafan Guinness World Record kali pertama dalam kategori memakan 15,490 burger itu pada 1999. – Agensi


Galak pemohon pelbagai latar belakang pendidikan sertai TDM
Oleh ZAKKINA WATI AHMAD TARMIZI

21 Mei 2022, 3:01 pm
PORT DICKSON – Tentera Darat Malaysia (TDM) sentiasa menggalakkan penyertaan golongan muda yang mempunyai pelbagai latar belakang kelulusan pelajaran selain Sijil Pelajaran Malaysia (SPM) untuk menyertai pasukan tersebut sebagai perajurit muda.
Panglima Tentera Darat, Jeneral Tan Sri Zamrose Mohd. Zain berkata, bagaimanapun, bagi setiap permohonan, ia tetap bergantung faktor fizikal dan kesihatan pemohon.
“Kami di peringkat Tentera Darat sentiasa menghargai kerana ada juga perajurit yang berkelulusan diploma yang menyertai kami. Jika mereka (perajurit muda) yang berminat menyambung pengajian ke peringkat lebih tinggi kami akan memastikan mereka ditempatkan mengikut kepakaran dan kelayakan masing-masing.
“Bagi perajurit yang memasuki tentera darat dengan menggunakan SPM dan sekiranya mereka layak, mereka boleh menyambung pelajaran melalui pendidikan jarak jauh (PJJ) atau apa sahaja kemudahan pembelajaran untuk mereka. Saya sentiasa menggalakkan mereka mencapai kejayaan ke peringkat yang lebih tinggi,” katanya.
Beliau berkata demikian kepada pemberita selepas majlis Perbarisan Tamat Latihan Perajurit Muda Tentera Darat Lelaki 194/21 dan Wanita Siri 47/21 di Pusat Latihan Asas Tentera Darat (Pusasda) di sini hari ini.
Seramai 2,497 Perajurit Muda telah berjaya menamatkan latihan bagi pengambilan pada kali ini yang mana ianya terdiri daripada 2,234 orang Perajurit Muda lelaki dan 263 orang Perajurit Muda wanita.-KOSMO! ONLINE


Lelaki tikam isteri dalam kereta api
Oleh KOSMO!

21 Mei 2022, 3:03 pm
BANGKOK – Seorang lelaki Thailand dilaporkan menikam isterinya di dalam sebuah kereta api semalam selepas mengesyaki wanita itu curang dengan lelaki lain, lapor laman berita Thaiger.
Menurut polis, mangsa iaitu Ratchanok Yimsa-ngob, 31, memutuskan untuk tinggal bersama neneknya di daerah Nakhon Ratchasima dan pasangan itu sedang menuju ke sana dengan menaiki kereta api.
Serangan berlaku kira-kira pukul 5 petang (waktu tempatan) di dalam Kereta Api Bangkok-Surin No233 ketika tren itu menghampiri stesen di Lat Bua Khao, kata timbalan ketua siasatan di Sikhiu, Leftenan Nisachon Sawasdeechai.
Ratchanok dan suaminya, Arun Parito dikatakan bergaduh sepanjang perjalanan. Saksi memberitahu polis bahawa Arun kemudian mengeluarkan pisau dari beg isterinya dan menikam mangsa dua kali di belakang dan lehernya.
Mangsa yang mengeluarkan darah kemudian jatuh dari tempat duduknya di hadapan beberapa penumpang lain.
Ratchanok masih sedar ketika anggota penyelamat memberikan pertolongan cemas sebelum memindahkannya ke Hospital Sikhiu untuk mengeluarkan pisau yang ditikam di lehernya.

Serangan itu berlaku di dalam kereta api laluan Bangkok-Surin. Kakitangan kereta api menahan Arun dan polis kemudian membawanya ke daerah Sikhiu untuk dikenakan tindakan undang-undang.
Polis berkata bahawa suspek akan didakwa atas tuduhan cuba membunuh. Arun dihadapkan ke sebuah makhamah wilayah, manakala mangsa masih kritikal setakat semalam. – Agensi


Bakal jemaah haji remaja disaran ambil dos penggalak
Oleh SITI A'ISYAH SUKAIMI

21 Mei 2022, 1:57 pm
PUTRAJAYA – Kementerian Kesihatan (KKM) kini menyarankan semua bakal jemaah haji remaja berumur 12 hingga bawah 18 tahun untuk mengambil dos penggalak vaksin Covid-19.
Menterinya, Khairy Jamaluddin Abu Bakar berkata, dos penggalak boleh diambil dengan syarat sekurang-kurangnya dalam tempoh lima bulan selepas menerima dos kedua vaksin dos primer.
Katanya, bagi remaja yang telah lengkap mengambil dos primer dan didapati mengalami jangkitan Covid-19, mereka layak menerima dos penggalak sebaik sahaja pulih sepenuhnya.
“Memandangkan jemaah haji juga perlu mengambil suntikan lain seperti meningococcal, influenza atau pneumococcal, pemberian dos penggalak vaksin Covid-19 boleh diberikan dalam selang masa dua minggu sebelum atau selepas vaksin lain diberikan.
“Jemaah haji yang terlibat boleh mendapatkan dos penggalak dengan hadir secara terus tanpa janji temu (walk-in) di Pusat Pemberian Vaksin (PPV) yang masih beroperasi dengan membawa dokumen sokongan berkaitan (seperti bukti surat tawaran menunaikan haji),” katanya dalam kenyataan di sini hari ini.
Sebelum ini, KKM menyarankan kepada semua bakal jemaah haji berusia 60 tahun dan ke atas serta jemaah berusia 18 hingga 59 tahun yang mempunyai risiko klinikal penyakit teruk, untuk mendapatkan dos penggalak kedua sebelum berangkat ke Tanah Suci.

Khairy Jamaluddin berkata, langkah itu bertujuan untuk mengurangkan risiko jangkitan Covid-19 dalam kalangan jemaah haji semasa berada di Tanah Suci dengan mengambil kira perhimpunan yang ramai serta melibatkan jemaah dari seluruh dunia.
Terdahulu, kuota haji yang ditawarkan kepada Malaysia pada tahun ini dihadkan kepada hanya 45 peratus daripada kuota tahun 2019 iaitu 14,306 jemaah berbanding 31,600 jemaah. -KOSMO! ONLINE


KPDNHEP bantu hantar bekalan ayam di lokasi terjejas
Oleh MOHD AZLI ADLAN

21 Mei 2022, 1:48 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) akan mengambil inisiatif untuk menghantar bekalan ayam segar ke lokaliti terjejas berikutan gangguan pengeluaran pada masa ini.
Timbalan Menterinya, Datuk Rosol Wahid berkata, ayam segar terbabit akan diambil dari negeri-negeri yang tidak terjejas dan mempunyai lebihan bekalan.
“Kita mendapat laporan kekurangan ayam (segar) tersebut bukan semua tempat, ada (lokasi) yang lebih. Sehubungan itu, KPDNHEP akan bekerjasama dengan Kementerian Pertanian dan Industri Makanan (MAFI) untuk membawa bekalan ayam ke tempat yang mengalami kekurangan.
“Contohnya, sekiranya berlaku kekurangan di Perlis dan ada sedikit lebihan (bekalan ayam) di Pulau Pinang, kita akan menggunakan kelebihan tersebut dengan dihantar ke kawasan terjejas,” katanya ketika ditemui pada Program Jualan Keluarga Malaysia (PJKM) peringkat Parlimen Hulu Terengganu di Kuala Berang di sini hari ini.
Difahamkan masalah kekurangan bekalan ayam agak meruncing di beberapa negeri seperti Selangor, Kuala Lumpur, Negeri Sembilan, Kedah dan Perlis sehingga merunsingkan pengguna dan menyebabkan segelintir peniaga makanan berasaskan ayam terpaksa menutup operasi buat sementara.
Rosol berkata, berdasarkan siasatan awal, masalah kekurangan bekalan ayam itu disebabkan penutupan operasi beberapa syarikat penternakan selama dua hari sehingga lusa ekoran kegagalan haiwan itu menetapi piawaian berat ditetapkan dan serangan penyakit.

Beliau berkata, tinjauan KPDNHEP dan MAFI ke ladang ternakan baru-baru ini mendapati alasan syarikat penternakan itu mempunyai asas namun siasatan lanjut sedang dilakukan. – KOSMO! ONLINE


Pesakit dikenakan caj RM175 kerana menangis depan doktor
Oleh KOSMO!

21 Mei 2022, 3:00 pm
BANDAR RAYA NEW YORK – Seorang pesohor YouTube di Amerika Syarikat (AS) memuat naik bil hospital yang menjadi tular selepas mendakwa perbuatan menangis ketika bertemu doktor dikenakan caj, lapor laman berita India Today.
Camille Johnson memuat naik foto bil hospital milik adiknya sambil membulatkan bahagian di mana dia dikenakan bayaran AS$40 (RM175) kerana menangis.
“Adik perempuan saya benar-benar bergelut dengan keadaan kesihatan sejak kebelakangan ini dan akhirnya telah berjumpa doktor.
“Mereka mengenakan bayaran RM175 kepadanya kerana menangis semasa janji temu tersebut,” jelas Johnson dalam kapsyen.
Video tersebut telah mendapat lebih 500,000 tanda suka dan menuai pelbagai jenis reaksi. – Agensi


Mesin juruwang kaunter pandu lalu makanan segera disamun
Oleh MUHAMMAD AYMAN GHAFFA

21 Mei 2022, 3:06 pm
TANAH MERAH – Polis sedang memburu seorang lelaki yang dipercayai memecah mesin juruwang di kaunter pandu lalu sebuah restoran makanan segera di sini awal pagi tadi.
Dalam kejadian kira-kira pukul 5.25 pagi itu, suspek yang berbaju-T biru, seluar sukan paras lutut dan selipar telah membawa lari wang tunai sebanyak RM183.50 di dalam mesin juruwang kaunter pandu lalu restoran berkenaan.
Ketua Polis Daerah Tanah Merah, Superintendan Wan Zulfikri Wan Othman berkata, semakan menerusi rakaman televisyen litar tertutup (CCTV) mendapati, suspek memandu sebuah kereta jenis Perodua Axia dan berhenti di belakang bangunan restoran berkenaan.
Menurutnya, lelaki itu turun dari keretanya dan bergegas ke kaunter pandu lalu sebelum memecahkan tingkap gelangsar restoran tersebut menggunakan batu.
“Suspek terus membawa lari wang tunai sebanyak RM183.50 di dalam mesin juruwang.
“Polis berjaya mengesan 11 cap jari di lokasi kejadian dan satu puntung rokok yang ditinggal di kawasan tersebut,” katanya dalam satu kenyataan hari ini.

Menurut Wan Zulfikri, siasatan mendapati, restoran tersebut tidak beroperasi selama 24 jam dan ia ditutup pada pukul 3.20 pagi tadi.
Katanya, kerugian yang dialami restoran itu termasuk kerosakan dan wang yang dikebas suspek dianggarkan kira-kira RM1,000.
Ujarnya, polis sedang mengesan suspek berdasarkan rakaman CCTV restoran itu dan kes disiasat mengikut Seksyen 457 Kanun Keseksaan. – KOSMO! ONLINE


Usaha kesan tokan dadah akan dipertingkatkan
Oleh NOR AZIAH MAT NOH

21 Mei 2022, 2:21 pm
KUALA LUMPUR – Polis akan mempertingkatkan operasi dan serbuan bagi memberkas ketua sindiket dadah untuk membanteras aktiviti itu secara menyeluruh di negara ini.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, langkah itu penting dalam memastikan kegiatan dadah tidak berlanjutan sehingga memberi kesan terhadap masa depan anak-anak muda.
“Pengedaran dadah tidak boleh dihapuskan selagi ketua-ketua sindiket dadah masih berleluasa di negara ini.
“Susulan itu, polis akan meningkatkan momentum untuk menyekat pengedaran dan penyeludupan dadah dengan menyasarkan tangkapan terhadap tokan kegiatan terbabit,” ujarnya.
Beliau berkata demikian ketika sidang akhbar dalam Majlis Jamuan Raya JSJN di Pusat Latihan Polis (Pulapol), Kuala Lumpur di sini hari ini.
Turut hadir Ketua Polis Negara (KPN) Tan Sri Acryl Sani Abdullah Sani dan bekas ketua-ketua pengarah narkotik.

Mengulas lanjut, Ayob memaklumkan polis berjaya menahan seramai 1,500 hingga 2,000 tokan dadah menerusi Ops Tapis sepanjang lima bulan ini.
“Namun, sindiket akan terus mencari ruang dan peluang untuk meneruskan aktiviti pengedaran dadah.
“Jadi kita akan terus memberikan fokus kepada ketua sindiket, selagi mereka tidak ditangkap, isu dadah tidak akan berakhir,” tegasnya. – KOSMO! ONLINE


Cuaca baik di Semenanjung hingga petang
Oleh ALWANI ZAFIRAH

21 Mei 2022, 11:47 am
PETALING JAYA – Keadaan cuaca yang baik di kebanyakan negeri di Semenanjung ketika ini dijangka berterusan sehingga ke petang.
Bagaimanapun, menerusi laporan cuaca Jabatan Meteorologi Malaysia (MetMalaysia) di YouTube sebentar tadi memaklumkan hujan lebat dan ribut petir berpotensi melanda beberapa kawasan pada bahagian selatan dan timur Semenanjung menjelang petang nanti.
Sementara itu, keadaan cuaca di kebanyakan kawasan di Sabah dan Sarawak pada ketika ini masih dalam keadaan baik dan cerah.
“Tetapi hujan lebat serta ribut petir sedang berlaku di satu dua tempat sekitar perairan negeri Sarawak dan akan kembali reda tidak lama lagi,” katanya di sini hari ini. – KOSMO! ONLINE


Juwaidi alih fokus bidik emas pada Sukan Asia Hangzhou
Oleh MUHAMMAD RIDUAN MOHD HANAFIAH

21 Mei 2022, 12:10 pm
HANOI – Pemanah berpengalaman negara, Mohd. Juwaidi Mazuki mengakui penanti sedekad untuk memburu pingat emas dalam acara compound individu akhirnya terlerai selepas berjaya menjelmakannya pada temasya Sukan SEA Vietnam 2021 kelmarin.
Jelas Juwaidi, dia mahu menjadikan pingat emas tersebut sebagai motivasi utama dalam memburu kemenangan menjelang temasya Sukan Asia Hangzhou, China dalam acara sama yang dijangka berlangsung pada tahun depan.
Keyakinan itu hadir selepas pemanah berusia 31 tahun itu bukan sahaja membutirkan emas dalam acara individu, malah turut menyumbang emas dalam acara compound campuran ketika bergandingan bersama Fatin Nurfatehah Mat Salleh sebelum menyumbang perak dalam acara berpasukan lelaki.
“Target saya ialah untuk memburu pingat emas dalam acara individu di Sukan Asia Hangzhou, China nanti. Saya tahu temasya tersebut ditangguhkan dan saya harap dengan masa yang ada ini mampu memberi saya ruang melakukan persiapan cukup rapi.
“Saya tahu untuk memburu emas di Sukan Asia bukan mudah kerana sukan memanah ini dikuasai oleh rantau Asia. Jadi untuk sampai ke Sukan Asia, saya perlu bidik emas di Sukan SEA sebelum melakukannya di Hangzhou nanti.
“Kini saya berjaya menggenggamnya dan ia merupakan satu mata yang baik untuk saya lipatkan usaha memburu kejayaan seterusnya di Sukan Asia nanti tahun depan. Berdasarkan prestasi pada latihan, saya yakin ada harapan untuk menjelmakan emas nanti dalam acara individu,” katanya.

Skuad memanah kebangsaan negara menamatkan cabaran di Hanoi dengan mengumpul keseluruhan dua emas, dua perak dan lima gangsa. Pencapaian itu bagaimanapun tersasar daripada sasaran awal pasukan memanah iaitu tiga pingat emas seperti diumumkan sebelum ini.


‘Aku tak akan maafkan siapa kata aku mandul’
Oleh KOSMO!

21 Mei 2022, 1:33 pm
PETALING JAYA – “Dengan kata-kata kau itu, aku tak akan maafkan kau dunia dan akhirat, kau ingat ya”.
Demikianlah pesanan ‘tegas’ oleh seorang wanita bernama Ziela kepada sesetengah individu yang sering melemparkan kata fitnah terhadapnya dengan mengatakan dirinya mandul kerana masih tidak mempunyai cahaya mata.
Terdahulu, Ziela berkongsi perasaannya yang sedih kerana sebanyak tiga kali janinnya pernah dimakan oleh makhluk halus dipercayai jin sehingga menggagalkan impiannya untuk bergelar seorang ibu.
Namun, perkongsiannya itu telah mendapat beberapa kecaman daripada individu lain yang mengatakan dia sebenarnya mandul sebab itu bermasalah untuk mengandung.
“Apa benda lah salahkan jin, tak mengandung salahkan jin, kalau dah mandul, terima sahaja,” komen seorang pengguna.
Kata-kata tersebut sangat mengguris hati dan perasaan wanita terbabit dan dia mengingatkan individu tersebut bahawa setiap kata-katanya itu tidak akan dimaafkan.

“Kau siapa nak kata aku mandul, kalau tak tahu apa-apa, baik kau diam,” balas Ziela.
Bagaimanapun, rata-rata orang ramai tetap meninggalkan kata-kata semangat kepada wanita berkenaan agar terus berusaha dan berdoa.
“Jangan risau, selagi kita ada rahim, kita boleh mengandung, itu pesanan doktor saya, saya pun ada masalah sukar hamil walaupun dah buat ujian kesuburan,” ujar Rohaila.
“Kita cuma percaya Allah itu ada, kawan saya hilang satu rahim, tapi lepas lima tahun Allah bagi dia rezeki anak, sabarlah,” pesan seorang pengguna. – KOSMO! ONLINE


Semangat luar biasa Harimau Muda
Oleh MUHAMMAD RIDUAN MOHD HANAFIAH

21 Mei 2022, 12:00 pm
HANOI – Meskipun gagal layak ke final Sukan SEA Vietnam 2021, namun pujian harus diberikan kepada skuad bawah 23 tahun (B-23) negara yang berjuang habis-habisan sebelum tewas kepada juara bertahan, Vietnam.
Turun tanpa sebarang sasaran pada temasya dwitahunan ke-31 ini, skuad Harimau Muda negara membuktikan mereka mampu mara lebih jauh berbanding ketika Sukan SEA Manila 2019 selepas gagal melepasi saingan peringkat kumpulan.
Beraksi di hadapan ribuan penyokong tuan rumah yang memenuhi Stadium Viet Tri, skuad negara jelas turun tanpa rasa gerun apabila berjaya memberi tekanan kepada Vietnam.
Namun, segalanya berubah apabila penyerang berusia 24 tahun, Nguyen Tien Linh memastikan kemaraan juara bertahan itu ke pentas akhir untuk bertemu Thailand menerusi jaringan tunggal minit ke-111.
Ketua jurulatih negara, Brad Maloney berkata, secara keseluruhan dia berbangga dengan semangat juang dan kesungguhan dipamerkan anak-anak buahnya sepanjang 120 minit perlawanan.
“Saya amat berbangga dengan pasukan ini kerana mereka bekerja keras dan bermain dengan sepenuh hati. Kami hanya ada tempoh satu hari untuk pemulihan daripada perlawanan terdahulu (menentang Kemboja).

“Mereka bermain dalam tempoh 120 minit menentang pasukan terbaik dan telah memberikan segalanya, ia sangat luar biasa dan saya berbangga dengan penampilan mereka malam ini (kelmarin).
“Jelas, Vietnam mempunyai fizikal yang baik dan kami berjaya memberi tentangan dan tidak pernah sama sekali berputus asa untuk melancarkan serangan.
“Meskipun atmosfera yang menakjubkan dengan kehadiran penyokong Vietnam memenuhi stadium, saya percaya pemain-pemain menikmati detik itu ketika beraksi menentang pasukan tuan rumah,” katanya dalam sidang akhbar kelmarin.
Selepas tewas kepada Vietnam, Brad mengakui tumpuannya kini beralih untuk membina pasukan lebih baik terutama persiapan Kejuaraan AFC B-23 di Uzbekistan, bulan depan.
“Ini adalah satu matlamat untuk memberikan pendedahan kepada pemain muda terutama untuk dibawa ke Piala AFC bulan depan.
“Bagi saya, ia adalah perkara baik kerana mereka mendapat pendedahan awal. Selepas ini kami memberi tumpuan kepada Piala AFC. Sekiranya pemain tidak mengalami kecederaan dan sebagainya, mereka akan di bawa ke Uzbekistan,” jelasnya.
Vietnam akan membuat perhitungan merebut ibu segala pingat menentang Thailand pada aksi final Ahad ini yang dijadual berlangsung di Stadium My Dinh di Hanoi selepas skuad Gajah Putih itu merakam kemenangan tipis 1-0 ke atas Indonesia.
Malaysia pula akan bertemu Indonesia dalam aksi penentuan pingat gangsa juga pada Ahad ini di Stadium My Dinh.


Buli: Pelajar tingkatan satu cedera dipukul senior
Oleh NOR SHAFAWATI YUP

21 Mei 2022, 1:13 pm
SEREMBAN – Seorang bapa kecewa dengan pihak pengurusan sebuah sekolah menengah di Sikamat di sini yang seolah-olah mahu membela nasib pelajar senior yang dipercayai membuli anaknya sehingga mengalami kecederaan di badan baru-baru ini.
Zainizam Wakimun, 45, berkata, anaknya yang merupakan pelajar tingkatan satu sebuah sekolah projek sukan itu dipukul dan disepak sehingga mengalami lebam di badan dalam kejadian pada pukul 12 tengah malam, 13 Mei lalu.
“Anak saya menjadi mangsa buli dan pukul, semasa kejadian dia telah dipanggil oleh seorang pelajar tingkatan lima yang berperanan seperti ketua yang meminta anak masuk ke sebuah bilik asrama lelaki.
“Anak kemudian dipukul di badan dan disepak oleh tiga orang pelajar tingkatan empat dan seorang pelajar tingkatan tiga,” katanya ketika dihubungi Kosmo! di sini hari ini.
Menurut Zainizam, akibat kejadian tersebut, anaknya mengalami lebam, sakit di bahagian badan, pinggul, tangan dan bahu selain baru disahkan mengalami retak di pergelangan tangan.
“Pada mulanya anak tidak mahu cerita kejadian sebenar, mukanya kelihatan takut dan trauma selepas saya dan isterinya datang ke sekolah untuk berjumpa pengetua.

“Perjumpaan telah diadakan bersama pengetua dalam bilik dan kecederaan yang dialami anak telah ditunjukkan dan mereka juga kelihatan terkejut,” katanya yang memberitahu anaknya telah membuat pemeriksaan kesihatan di Hospital Tuanku Ja’afar Seremban.
Zainizam berkata, susulan kejadian itu satu laporan polis telah dibuat di Balai Polis Sikamat pada 13 Mei lalu dan lima orang pelajar senior telah ditahan reman selama tiga hari bagi membantu siasatan di bawah Seksyen 323 Kanun Keseksaan iaitu memukul sehingga mendatangkan kecederaan.-KOSMO! ONLINE


Cacar monyet menular selepas pandemik
Oleh KOSMO!

21 Mei 2022, 1:00 pm
LONDON – Pihak berkuasa kesihatan di negara Britain, Amerika Syarikat (AS), Kanada dan Eropah kini menyiasat penularan  mendadak wabak penyakit cacar monyet, lapor Badan Penyiaran British (BBC) kelmarin.
Kes  terbaharu wabak yang biasanya ditemui di Benua Afrika itu  dilaporkan di Perancis, Itali dan Sweden dan Australia.
Pihak berkuasa dalam usaha mengesan kontak pesakit cacar monyet di Britain kini menyiasat bar dan spa untuk golongan gay apabila enam daripada sembilan kes di negara berkenaan  didapati pernah berkunjung ke dua premis berkenaan.
Ketua Kesihatan Britain mengarahkan siasatan menyeluruh ke tempat-tempat  yang dikunjungi enam lelaki homoseksual dan biseksual itu selepas mereka yang diuji positif cacar monyet pada minggu lalu.
Ia termasuk bar, kelab dan sauna, demikian menurut kemas kini oleh Pertubuhan Kesihatan Sedunia (WHO).
Corak serupa dikesan di Eropah, di mana tujuh lelaki gay atau biseksual telah diuji positif di Sepanyol dan sembilan lelaki yang kebanyakannya berusia lebih muda turut disahkan dijangkiti wabak itu di Portugal.

Agensi Keselamatan Kesihatan Britain (UKHSA) mengeluarkan amaran kepada golongan lelaki gay supaya berwaspada terhadap ruam di muka atau bahagian kemaluan mereka.
Pakar-pakar  bimbang kes yang semakin kerap dilaporkan bakal melonjak dengan cepat kerana majoriti pesakit tidak mempunyai kaitan  antara satu sama lain sekali gus menunjukkan kemampuan virus itu  merebak dengan pantas dan lebih meluas.
“Kontak rapat sedang dinilai berdasarkan tahap pendedahan mereka dan disusuli pengawasan aktif atau pasif selama 21 hari dari tarikh pendedahan terakhir kepada kes. Vaksinasi sedang ditawarkan kepada kontak berisiko tinggi.
“Hubungan seksual dan tempat yang dilawati contohnya sauna, bar dan kelab sedang disiasat secara aktif untuk empat kes GBMSM (gay, biseksual dan lelaki yang melakukan hubungan seks dengan lelaki,” tulis kemaskini tersebut.
Selain itu, sebilangan kes turut dikesan di Sepanyol dan AS selain siasatan terhadap 13 kes disyaki cacar monyet di Kanada pada Rabu lalu.
Menurut Badan Penyiaran Britain, simptom awal penyakit cacar monyet termasuk demam, sakit kepala, bengkak, sakit belakang dan sakit otot diikuti dengan bintik-bintik ruam. Jangkitan akan sembuh dalam tempoh antara 14 hingga 21 hari.
Cacar monyet tidak mengancam nyawa namun, dalam kes tertentu penyakit itu didapati boleh membawa maut. – Agensi


Remaja dapat lebih RM1 juta jual but vintaj
Oleh KOSMO!

21 Mei 2022, 12:00 pm
LONDON – Seorang remaja di daerah Eltham, tenggara London memperoleh pendapatan lumayan mencecah a £200,000 (RM1.09 juta) setahun dengan menjual kasut but vintaj kepada bintang-bintang bola sepak Liga Perdana Inggeris, lapor akhbar Mirror UK kelmarin.
Will Amis, 18, menjalankan perniagaannya ketika masih di bangku sekolah. Dia telah menjual kasut but klasik kepada pemain-pemain daripada kelab bola sepak Chelsea, Arsenal, West Ham dan Manchester United.
Pelanggannya termasuk bintang bola sepak England iaitu Declan Rice, Ainsely Maitland-Niles daripada kelab Arsenal dan juga bekas kapten England, John Terry.
Amis juga pernah menjual kasut but kepada pemain tengah Manchester United, Andreas Pereira yang kini dipinjamkan kepada kelab Brazil, Flamengo serta Lyle Taylor dari Nottinghm Forest dan pemain muda West Ham berusia 20 tahun, Dan Carters yang merupakan kawan rapatnya sendiri.
Amis melancarkan perniagaan butnya yang dipanggil Classic Collection pada Ogos tahun lalu dan mempunyai kedai di Pusat Beli-belah Lewisham.
Menurut Amis, hobinya ketika membesar adalah mencari dan mengumpul but klasik yang kemudiannya menjadi pekerjaan sepenuh masa.

Remaja itu berkata, dia lebih berminat menceburi perniagaan berkaitan bola sepak berbanding menyambung pelajarannya.
Bagi kes pesanan dalam kuantiti yang banyak, Amis sendiri akan menghantar kasut but kepada pelanggannya termasuk kepada pemain Manchester United, Andreas Pereira.
Katanya, pemain tengah itu menghantar mesej kepadanya pada waktu tengah malam dan Amis kemudian menghantar pesanan di rumahnya pada pukul 11 pagi keesokan harinya. – Agensi


Bidikan emas sensasi bintang menembak negara
Oleh MUHAMMAD RIDUAN MOHD HANAFIAH

21 Mei 2022, 12:30 pm
HANOI – Meskipun membuat penampilan pertama pada Sukan SEA Vietnam 2021, namun ia tidak memberi masalah kepada penembak muda negara, Nurul Syasya Nadiah Mohd. Arifin untuk melakukan kejutan meraih emas dalam acara 10 meter (m) air pistol wanita semalam.
Atlet berusia 22 tahun itu mempamerkan persembahan cukup baik apabila berjaya membidik emas dengan 239.3 mata di Pusat Latihan Sukan Nasional Hanoi, sekali gus membutirkan emas ke-35 buat Malaysia.
Lebih manis, Syasya berjaya menumpaskan penembak Olimpik dari Thailand, Tanyaporn Prucksakorn selepas atlet 31 tahun itu hanya melakukan 238.7 mata.
Tempat ketiga menjadi milik penembak Vietnam, Trinh Thu Vinh yang meraih gangsa dengan 214.1 mata.
“Alhamdulillah syukur saya dapat membawa pulang emas untuk Malaysia. Ini Sukan SEA pertama saya dan dapat kejayaan ini.
“Saya sedikit emosi sebab ini kali pertama saya turun pada temasya sukan dwitahunan ini dan tidak meletakkan sebarang harapan untuk raih emas. Saya tahu bukan mudah untuk mengatasi penembak terbaik di sini.

“Saya menangis ini pun sebab saya berjaya buktikan kepada semua dan jurulatih yang saya mampu melakukannya,” katanya sejurus tamat perlawanan.
Dalam pada itu, Syasya turut menegaskan dia mahu menghadiahkan kejayaan tersebut kepada jurulatihnya, Faiz yang memberi dorongan untuk muncul juara.
“Terima kasih kepada jurulatih saya, Faiz yang bantu saya sejak awal sampai dapat pegang pingat emas pada Sukan SEA ini.
“Saya ingin ucapkan terima kasih kepada MSN (Majlis Sukan Negara), ISN (Institut Sukan Negara) dan semua terlibat terutama jurulatih dan keluarga yang turut menjadi tulang belakang kepada kemenangan saya di sini,” tambahnya.


Wanita maut kereta terbalik
Oleh NOR AZIAH MAT NOH

21 Mei 2022, 1:19 pm
KAJANG – Seorang wanita maut apabila kereta yang dipandu terbabas sebelum terbalik dalam kemalangan di Kilometer 7, Lebuh Raya Lingkaran Kajang (SILK) di Sungai Long, di sini awal pagi tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan berhubung kejadian pada pukul 3.45 pagi.
“Sepasukan anggota dikerahkan ke lokasi kejadian dan mendapati berlaku kemalangan melibatkan sebuah kereta jenis Perodua Viva terbabas sebelum terbalik di bahu jalan.
“Mangsa seorang wanita tempatan berusia 29 tahun didapati tidak sedarkan diri dan tersepit di bahagian tempat duduk pemandu,” katanya dalam kenyataan di sini hari ini.
Susulan itu, pasukan penyelamat bertindak mengeluarkan mangsa yang disahkan mati di lokasi kejadian oleh pasukan perubatan dari Hospital Kajang.
Tambahnya, mayat mangsa diserahkan kepada pihak polis untuk tindakan selanjutnya manakala operasi ditamatkan sepenuhnya pada pukul 6.24 pagi. – KOSMO! ONLINE


Yuki kurang gembira meskipun sapu emas
Oleh MUHAMMAD RIDUAN MOHD HANAFIAH

21 Mei 2022, 12:40 pm
HANOI – Meskipun skuad gimnastik berirama negara mencapai sasaran dua emas pada Sukan SEA Vietnam 2021, namun ia masih belum cukup untuk membuatkan atlet negara tersenyum dengan persembahan di Pusat Gimnasium Quan Ngua, Hanoi kelmarin.
Ketua pasukan, Shak Yuki mengakui persembahan mereka tidak sempurna dan yakin rakan-rakan sepasukannya mampu meraih markah lebih tinggi sekiranya kurang melakukan kesilapan dalam acara berpasukan.
Jelasnya, kegembiraan memenangi emas disifatkan kurang memberangsangkan apabila gagal mempamerkan prestasi terbaik selepas dikesan melakukan beberapa kesilapan kecil.
Begitupun, pujian harus diberikan kepada gimnas berpasukan negara yang membariskan atlet ‘junior’ dan merupakan penampilan pertama mereka di temasya dwitahunan berkenaan kecuali Yuki.
“Kami sentiasa mahu memberi yang terbaik tetapi kemenangan hari ini belum buat kami berpuas hati kerana kami sepatutnya mampu mendapatkan markah lebih tinggi jika kurang melakukan kesilapan.
“Apapun kami berhak dapat kejayaan ini dan mahu terus kembali berlatih untuk tingkat prestasi bagi persediaan menghadapi kejuaraan Asia pada Jun ini.

“Daripada lima gimnas yang menang emas di Manila, hanya saya seorang dalam pasukan itu tetapi atlet muda memberi komitmen cukup tinggi bagi mencapai kejayaan ini,” katanya.
Dalam pada itu, pemenang pingat perak, Koi Sie Yan yang turut membuat penampilan pada Sukan SEA kali ini mengakui belum berpuas hati dengan prestasinya secara keseluruhan.
“Sudah tentu gembira (menang emas) tapi sepatutnya saya mampu lakukan lebih baik, itu buat saya rasa kecewa dan sedih selepas pertandingan. Saya mahu terus berusaha keras untuk meningkatkan lagi prestasi dan meraih lebih banyak kejayaan,” jelasnya.
Koi Sie Yan dan Ng Joe Ee menghadiahkan pingat emas serta perak dalam acara gimrama all-around, manakala acara berpasukan dibarisi Yuki, Ng Jia Wen, Jingle Shak Qi, Maia Ong, Ashley Lim dan Yap Yi Tung melengkapkan emas kedua dalam sukan berkenaan.
Secara keseluruhan, skuad gimnastik negara membawa pulang empat emas, dua perak dan satu gangsa.


Keluarga terkejut temui aligator ‘berendam’ di kolam mandi rumah
Oleh KOSMO!

22 Mei 2022, 9:00 pm
TALLAHASSEE, FLORIDA – Sebuah keluarga di negeri Florida, Amerika Syarikat, terkejut apabila menemui seekor aligator sedang berenang di dalam kolam renang kediaman mereka, lapor stesen penyiaran CNN semalam.
Keluarga tersebut dikejutkan dengan satu bunyi kuat pada awal Isnin lalu, demikian menurut catatan Facebook oleh Pejabat Sherif Daerah Charlotte.
Apabila menyiasat perkara tersebut, mereka menemui ‘tetamu’ yang tidak diundang, iaitu seekor aligator bersaiz besar dengan berat sekitar 249.5 kilogram (kg) serta berukuran hampir 3.35 meter.
“Ia mengoyakkan penutup kolam untuk mendapatkan air yang sejuk dan nyaman,” kata pejabat sherif.
Seorang pegawai polis, Brad Stender memberitahu CNN bahawa penemuan seperti itu bukanlah sesuatu yang luar biasa terutamanya semasa musim mengawan buaya iaitu pada musim bunga dan panas.
Polis yang tiba di tempat kejadian bertindak memanggil seorang penangkap haiwan, dan dengan batuan tiga anggota polis lain, aligator tersebut berjaya ditarik keluar dari kolam. – Agensi


Lelaki selamba angkut rumput halang rombongan pengantin
Oleh KOSMO!

22 Mei 2022, 8:00 pm
JAKARTA – Sebuah klip video tular di media sosial Indonesia kerana memaparkan tindakan selamba seorang lelaki yang mengangkut rumput menggunakan motosikal sambil melintasi melalui acara sebuah majlis perkahwinan, lapor laman berita Suara.com.
Video itu dimuat naik dalam akaun TikTok @trionoerkholis.
Rakaman memaparkan sebuah kawasan perumahan yang sedang mengadakan majlis perkahwinan dengan keluarga pengantin dan tetamu undangan berkumpul di luar rumah.
Majlis itu diadakan di rumah pengantin perempuan dan pihak keluarga sedang menyambut ketibaan rombongan pengantin lelaki.
Secara tiba-tiba, seorang penunggang motosikal melalui kawasan tersebut sambil mengangkut longgokan rumput yang memenuhi bahagian tempat duduk belakang.
Lelaki itu bahkan kelihatan tidak teragak-agak meminta rombongan pengantin lelaki untuk memberi laluan kepadanya ketika melintasi mereka.

Video tersebut mendapat perhatian netizen di ruangan komen.
“Pengantin lelaki ketawa, mesti orangnya baik,” tulis seorang netizen.
“Nasib baik bukan ayah saya,” komen netizen lain. – Agensi


Skuad B-23 pulang dengan tangan kosong
Oleh MUHAMMAD RIDUAN MOHD HANAFIAH

22 Mei 2022, 8:57 pm
HANOI – Harapan untuk melihat skuad Bawah 23 (B-23) tahun negara membawa pulang sekurang-kurangnya pingat gangsa pada temasya Sukan SEA Vietnam gagal direalisasikan selepas tewas 4-3 kepada Indonesia menerusi penentuan sepakan penalti di Stadium My Dinh, sebentar tadi
Kegagalan tersebut menyaksikan skuad negara mengulangi kekecewaan pada edisi ke-30 di Manila 2019 selepas pulang awal apabila tersingkir di peringkat kumpulan.
Bagaimanapun, penyertaan kali ini menyaksikan skuad kendalian Brad Maloney menunjukkan peningkatan tetapi tetap pulang tanpa pingat.
Kegagalan Hadi Fayyad Abdul Razak dan Luqman Hakim Shamsudin menyempurnakan sepakan penalti menyaksikan pingat gangsa menjadi milik Indonesia.
Pada aksi tersebut, Malaysia terlebih dahulu mencemaskan pertahankan Indonesia seawal minit kedua menerusi percubaan pertahanan kiri, Safwan Mazlan namun tidak tepat ke sasaran.
Tersentak dengan percubaan itu, skuad kendalian Shin Tae Yong, membalas dengan tiga percubaan berbahaya antara minit ketiga hingga enam, memaksa penjaga gol negara, Rahadiazli Rahalim bekerja keras untuk beberapa kali merebah badan menyelamat percubaan penyerang lawan, Ronaldo Joybera dan Irfan Jauhari.

Namun, pada minit ke-13 giliran pertahanan kanan negara, Quentin Cheng menguji penjaga gol Indonesia, Ernando Ari Sutaryadi menerusi percubaan daripada luar kotak penalti tetapi bola tepat ke dakapannya.
Biarpun kedua-dua pasukan saling membalas serangan namun jentera serangan masing-masing gagal untuk menemui sasaran sekali gus menyaksikan babak pertama berakhir tanpa jaringan.
Bersambung babak kedua, pengendali negara, Brad Maloney membuat tiga pertukaran pemain dengan memasukan Luqman Hakim Shamsudin, Hadi Fayyad Abdul Razak dan Hairiey Hakim Mamat.
Kemasukan mereka nyata meningkat tempo serangan negara apabila peluang demi peluang dicipta dan percubaan terbaik hadir menerusi rembatan kencang pemain tengah, Syahir Bashah pada minit ke-65 namun bola sekadar menggegar palang gol Indonesia.
Begitupun, anak didik Shin Tae Yong terlebih dahulu membuka tirai jaringan menerusi gerakan satu, dua daripada tengah antara Marselino Ferdinan dan Saddil Ramdani sebelum disudahi rembatan kencang Ronaldo pada minit ke-68.
Bagaimanapun, Hadi Fayyad kembali menceriakan kem negara apabila menyamakan kedudukan hasil rembatan kencang dalam kotak penalti pada minit ke-81 untuk membawa perlawanan ke penentuan sepakan penalti selepas tempoh masa 90 minit berakhir dengan kedudukan terikat 1-1 .
Kali terakhir Malaysia meraih gangsa adalah pada temasya dwitahunan itu pada 2005 di Manila selepas turut membawa warna pingat sama di Hanoi 2003. – KOSMO! ONLINE.


Gelandangan pukul wanita dicekup
Oleh ISKANDAR SHAH MOHAMED

22 Mei 2022, 8:50 pm
KLANG – Lelaki gelandangan yang menyerang seorang wanita sehingga cedera di sebuah pusat beli belah di di sekitar daerah ini, Rabu lalu berjaya diberkas polis hari ini.
Suspek berusia lingkungan 40-an itu ditahan di Jalan Tiara Bandar Baru Klang di sini, kira-kira pukul 5 petang.
Ketua Polis Daerah Klang Utara, Asisten Komisioner S. Vijaya Rao berkata, penahanan itu dilakukan pihaknya hasil laporan mangsa berusia 30-an berkaitan kes cubaan samun oleh suspek.
Katanya, siasatan mendapati wanita  yang berjalan bersendirian itu ditendang sehingga terjatuh selain dipukul di muka dan kepala.
“Semakan mendapati suspek memiliki 16 rekod jenayah termasuk dadah.
“Hasil ujian saringan air kencing lelaki itu turut didapati positif dadah,” katanya dalam kenyataan hari ini.

Jelas beliau, permohonan reman terhadap suspek akan dilakukan esok dan kes disiasat mengikut Seksyen 393 Kanun Keseksaan.
Kosmo! sebelum ini melaporkan seorang wanita cedera di muka dan kepala apabila diserang seorang gelandangan dalam cubaan samun di sebuah pusat beli belah di Klang dalam kejadian kira-kira pukul 10 pagi. -KOSMO! ONLINE.


Lelaki ragut rantai emas warga asing ditahan
Oleh MUHD AFIQ AL-HAFIZ MAT YUSOF

22 Mei 2022, 10:24 pm
KUALA LUMPUR – Seorang lelaki tempatan ditahan selepas disyaki terlibat dalam kejadian ragut di Jalan Kuchai Maju 10 di sini semalam.
Ketua Polis Daerah Brickfields, Asisten Komisioner Amihizam Abdul Shukor berkata, lelaki berusia 33 tahun itu ditahan pada pukul 10.15 malam semalam di sekitar Brickfields.
“Kejadian melibatkan seorang wanita warga asing berusia 31 tahun yang sedang berjalan berseorangan di Jalan Kuchai Maju 10 sebelum suspek yang menaiki motosikal meragut rantai emas milik mangsa dari arah belakang.
“Bertindak atas maklumat, sepasukan polis dari Ibu Pejabat Polis Daerah Brickfields telah menahan suspek yang berusia 33 tahun di sekitar daerah ini,” katanya dalam kenyataan di sini hari ini.
Katanya, semakan mendapati, suspek mempunyai satu rekod jenayah berkaitan dadah.
“Polis turut merampas barangan yang digunakan suspek ketika melakukan jenayah termasuk sebuah motosikal Yamaha NVX.

“Suspek juga mengaku meragut rantai emas mangsa sebelum menjual di sebuah kedai pajak gadai sekitar Bandar Sri Permaisuri, Cheras dengan nilai pajakan sebanyak RM600,” jelasnya,
Kes disiasat di bawah Seksyen 392 Kanun Keseksaan. – KOSMO! ONLINE.


[VIDEO] Lelaki tular pukul warga emas atas jalan dicekup
Oleh ISKANDAR SHAH MOHAMED

22 Mei 2022, 9:06 pm
SHAH ALAM – Seorang penunggang motosikal yang tular memukul lelaki warga emas di jalan berdekatan jejantas Padang Jawa di sini, hari ini dicekup polis bagi membantu siasatan.
Lelaki berusia 23 tahun itu ditahan selepas mangsa berusia 61 tahun tampil membuat laporan, kira-kira pukul 2 petang tadi.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan awal mendapati mangsa yang juga pesara swasta memandu bersama isteri dan cucunya menuju ke Putrajaya pukul 12 tengah hari.
Katanya, ketika membelok ke kanan menghala ke Alam Avenue, suspek yang menunggang Yamaha Y15 dipercayai menjerit dan memarahi mangsa.
“Mangsa kemudian berhenti untuk memeriksa sekiranya ada perlanggaran, namun suspek terus menendang dada kirinya.
“Suspek kemudian duduk atas badan mangsa dan menumbuk muka dan kepala bertubi-tubi hingga menyebabkan bengkak bawah mata serta kepala selain sakit di rusuk,” katanya dalam kenyataan hari ini.

Tambah Mohd. Iqbal, kes disiasat mengikut Seksyen 323 dan 506 Kanun Keseksaan.
“Penunggang motosikal itu akan direman esok bagi membantu siasatan.
“Individu yang mempunyai maklumat berkaitan kes itu diminta menghubungi Pegawai Penyiasat Inspektor Nur Syuhada Aziz di talian 018-9124770,” katanya.
Terdahulu, tular sebuah video berdurasi 21 saat memaparkan tindakan seorang lelaki memukul warga emas itu sehingga terjatuh atas jalan.
Beberapa orang awam kemudian tiba dan cuba menghentikan perbuatan itu yang menerima kecaman netizen. -KOSMO! ONLINE.


Polis selamat wanita murung cuba terjun
Oleh ISKANDAR SHAH MOHAMED

22 Mei 2022, 10:20 pm
SHAH ALAM – Pujukan anggota polis berjaya menyelamatkan seorang pembantu butik pakaian yang dipercayai cuba terjun di bangunan Kompleks PKNS, Seksyen 14 di sini, hari ini.
Kejadian itu disedari orang awam kira-kira pukul 2.15 petang yang terkejut melihat mangsa merupakan seorang wanita berusia 21 tahun berkenaan bersendirian di tebing atas bangunan tersebut.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya bergegas ke lokasi kejadian selepas menerima maklumat berkenaan.
“Anggota polis mengambil masa 15 minit memujuk wanita sebelum membawa turun mangsa sepenuhnya lebih sejam kemudian.
“Semakan mendapati mangsa merupakan pekerja pembantu butik pakaian di daerah ini,” katanya dalam kenyataan hari ini.
Tambah beliau, siasatan awal mendapati wanita itu mengalami masalah kemurungan dan mempunyai rekod rawatan psikiatri di Hospital Tengku Ampuan Rahimah (HTAR) Klang sejak 2020.

“Kes diklasifikasikan sebagai No Further Action (NFA) dan mangsa dibawa ke HTAR untuk rawatan selanjutnya,” jelasnya. -KOSMO! ONLINE.


Pemilik dikecam sewakan khemah di lantai konkrit rumah berharga RM328 semalaman
Oleh KOSMO!

22 Mei 2022, 10:00 pm
DUBLIN – Seorang pengendali penginapan dalam talian atau Airbnb di Dublin, Ireland menimbulkan kemarahan netizen selepas mengenakan bayaran berjumlah £60 (RM328) semalaman untuk penyewa tinggal di dalam khemah di taman belakang rumahnya, lapor akhbar The Sun, semalam.
Khemah itu dipasang di atas lantai konkrit dan bukannya rumput sehingga boleh memberikan ketidakselesaan kepada penyewa.
Tangkap layar mengenai tawaran itu tular di laman Twitter selepas ia dikongsikan oleh seorang aktivis perumahan, Ciaran yang mengendalikan akaun @crazyhouseprice.
“Saya dikirim hantaran ini dengan andaian bahawa ia palsu, namun nampaknya tidak,” demikian menurut ciapan Ciaran.
Selepas tular di media sosial, harga sewaan khemah itu turun kepada £50 (RM274) semalaman.
Pengendali yang memuat naik tawaran itu telah memadamkannya dari laman web Airbnb selepas dia dihubungi oleh pengendali kempen, Aimee. – Agensi


Warga emas tidak sedarkan diri, anak ditemui tergantung
Oleh MUHD AFIQ AL-HAFIZ MAT YUSOF

22 Mei 2022, 10:28 pm
GOMBAK – Seorang wanita warga emas ditemui dalam keadaan tidak sedarkan diri manakala anak lelakinya ditemui tergantung di sebuah rumah di Kampung Baru Kundang, Rawang pada pagi tadi.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya menerima maklumat berhubung kejadian kira-kira pukul 10.17 pagi.
“Siasatan awal mendapati, kejadian melibatkan seorang wanita tempatan berusia 71 tahun dan anak lelakinya berusia 35 tahun.
“Siasatan dilokasi kejadian tidak menemui sebarang unsur jenayah, tiada kesan umpilan atau pecah masuk dan barangan peribadi seperti wang tunai serta telefon bimbit masih berada ditempat kejadian,” katanya di sini hari ini.
Tambahnya, mayat kedua-duanya telah dihantar ke unit forensik, Hospital Sungai Buloh untuk bedah siasat.
“Pihak forensik Ibu Pejabat Polis Kontinjen Selangor turut berada dilokasi untuk membantu siasatan.

“Kes diklasifikasikan sebagai Kes Mati Mengejut (SDR) sehingga laporan bedah siasat lengkap diperolehi,” jelasnya. – KOSMO! ONLINE.


Tanah runtuh : Sebuah rumah rosak, 8 tidak selamat didiami
Oleh MUHD AFIQ AL-HAFIZ MAT YUSOF

22 Mei 2022, 9:18 pm
KUALA LUMPUR – Sebuah rumah rosak manakala lapan lagi dilaporkan tidak selamat untuk didiami selepas berlaku mendapan tanah di Lorong Selangat, Taman Pertama pada awal pagi tadi.
Pusat Gerakan Operasi Bomba Kuala Lumpur berkata, pihaknya menerima panggilan kecemasan kira-kira pukul 2.52 pagi.
“Sepasukan tujuh pegawai dan anggota dari Balai Bomba dan Penyelamat Bandar Tun Razak bersama dua jentera telah ditugaskan ke lokasi kejadian.
“Setibanya di lokasi, anggota mendapati mendapan tanah telah menyebabkan sebuah rumah telah runtuh manakala lapan rumah lagi berada dalam keadaan tidak selamat,” katanya dalam kenyataan di sini hari ini.
Tambah kenyataan tersebut, bomba bersama pihak polis telah mengarahkan penduduk untuk keluar dari rumah dan berpindah ke kawasan yang lebih selamat.
“Kejadian terbabit tidak melibatkan sebarang kemalangan jiwa dan jumlah mangsa yang terlibat masih dalam siasatan.

“Tugas-tugas seterusnya telah diserahkan kepada agensi terlibat antaranya Polis Diraja Malaysia (PDRM) dan Tenaga Nasional Berhad (TNB),” jelas kenyataan tersebut. – KOSMO! ONLINE.


‘Tidak perlu paksa wanita berpantang, ia hanya adat’ – Pakar
Oleh HARRITH HISHAM

22 Mei 2022, 6:52 pm
PETALING JAYA – Wanita yang selamat bersalin atau menghadapi keguguran tidak perlu dipaksa untuk berpantang sekiranya tidak mahu.
Pakar Obstetrik dan Ginekologi, Dr. Imelda Balchin berkata, pengalamannya selama 25 tahun berkhidmat sebagi seorang doktor di United Kingdom (UK) dan juga Malaysia tidak pernah meminta mana-mana pesakit wanita yang dirawati olehnya untuk berpantang.
Menurutnya, wanita di UK tidak pernah berpantang mengikut adat tradisi di Malaysia, namun tetap mempunyai rahim yang sihat seperti wanita yang berpantang tegar selepas bersalin.
“Sebagai seorang doktor, saya tidak pernah minta mereka untuk berpantang seperti makan makanan berkhasiat termasuk buah-buahan, sayur-sayuran, minum air mineral secukupnya serta air ais.
“Namun, apa yang doktor-doktor pakar di negara UK buat adalah meminta ibu yang baru bersalin untuk mengelakkan daripada merokok, elakkan minum alkohol jika menyusukan bayi serta elakkan membuat hubungan seks sehingga darah nifas kering,” katanya dalam satu hantaran baru-baru ini.
Jelasnya, itulah nasihat yang sama dan sering beliau berikan sama ada kepada wanita di UK dan di Malaysia.

“Semenjak tahun 2006, saya telah lihat dalaman wanita hampir setiap hari dan dalam masa 16 tahun ini, saya sudah pun melihat beribu-ribu rahim wanita.
“Hakikatnya, semua pun kecut semula secara normal dalam tempoh enam minggu selepas bersalin, tidak kira ikut adat berpantang atau tidak,” ujarnya.
Tambah Imelda, beliau menasihatkan kepada semua wanita di Malaysia untuk tidak menyusahkan diri sendiri untuk berpantang ‘tegar’ atau keterlaluan.
“Berpantang macam-macam selepas bersalin itu hanya adat, bukannya nasihat pakar perubatan kesihatan wanita dan bukannya ajaran agama Islam. Islam juga tidak menyusahkan wanita selepas bersalin,” jelasnya. – KOSMO! ONLINE.


Buli : Empat pelajar akan dituduh di Mahkamah Majistret esok
Oleh NOR SHAFAWATI YUP

22 Mei 2022, 6:34 pm
SEREMBAN – Seramai empat pelajar sekolah menengah di Sikamat di sini yang disyaki terlibat alam kejadian buli sehingga mencederakan seorang pelajar tingkatan satu pada 13 Mei lalu dijangka akan didakwa di Mahkamah Majistret di sini esok.
Ketua Polis Daerah Seremban, Asisten Komisioner Nanda Maarof mengesahkan perkara tersebut dan difahamkan tiga daripada mereka adalah pelajar tingkatan empat dan seorang lagi adalah pelajar tingkatan tiga yang tinggal di asrama sekolah terbabit.
“Penama (empat pelajar terlibat) akan dituduh pada hari Isnin 23 Mei 2022 (esok) di Mahkamah Majistret Seremban.
“Berdasarkan maklumat, mereka akan dituduh dan selepas itu akan diberi jaminan untuk laporan akhlak sebelum tarikh baru ditetapkan untuk dijatuhkan hukuman,” katanya ketika dihubungi di sini hari ini.
Nanda berkata, empat pelajar terlibat akan dituduh mengikut Seksyen 323 Kanun Keseksaan dan dibaca bersama Seksyen 34 Kanun Keseksaan manakala seorang lagi pelajar tingkatan lima akan memberi keterangan sebagai saksi.
Empat pelajar terbabit ditahan pada pukul 7 petang Jumaat lalu sebelum dibebaskan dengan jaminan.- KOSMO! ONLINE.


Suami dirampas pelarian Ukraine selepas diberi perlindungan
Oleh KOSMO!

22 Mei 2022, 7:00 pm
LONDON – Seorang lelaki Britain nekad meninggalkan isterinya yang telah 10 tahun dikahwini selepas menjalinkan hubungan dengan seorang pelarian Ukraine yang berlindung di rumah mereka akibat peperangan di negara asalnya, lapor akhbar Metro UK semalam.
Tony Garnett, 29, sebelum ini memohon untuk menyertai skim pelarian kerajaan Britain. Dia bagaimanapun menjadi tidak sabar kerana permohonan itu mengambil masa yang lama, lalu menyertai satu kumpulan Facebook bagi pelarian Ukraine yang mencari penaja.
Garnett ketika itu ditemui oleh Sofiia Karkadym, 22, yang sedang melarikan diri dari rumahnya di Lviv selepas serangan Russia.
Setelah menguruskan pengangkutan, Karkadym tiba di Britain pada 4 Mei lalu dan tinggal bersama Garnett dan isterinya, Lorna serta dua anak perempuan mereka masing-masing berusia tiga dan enam tahun.
Garnett memberitahu bagaimana mereka menjadi akrab dengan serta-merta terutamanya disebabkan dia boleh bertutur dalam bahasa Slovakia yang serupa dengan bahasa Ukraine.
Mereka berdua berbual dalam bahasa yang tidak difahami Lorna, sanggup berjaga hingga ke tengah pagi untuk menonton televisyen bersama-sama ketika wanita itu sudah tidur dan kerap ke gimnasium bersama.

Pergaduhan mula berlaku apabila Garnett berkata bahawa dia akan pulang makan di rumah jika makanan itu dimasak oleh Karkadym. Lorna menjadi marah dan meminta wanita itu meninggalkan rumahnya.
Lebih mengejutkan, Garnett memutuskan untuk mengikuti Karkadym dan meninggalkan isteri serta anak-anaknya.
Dalam hanya 10 hari Karkadym tiba di Britain, kedua-dua mereka telah berpindah ke rumah ibu bapa lelaki itu dan mula mencari hartanah serta memulakan proses untuk mendapatkan visa tetap buat Karkadym. – Agensi


Russia malu besar peluru berpandu hanya mengenai tandas awam Ukraine
Oleh KOSMO!

22 Mei 2022, 6:00 pm
MOSCOW – Russia berdepan dengan penghinaan selepas serangan peluru berpandu yang disasarkan ke bandar Odessa hanya memusnahkan sebuah tandas awam di pantai Ukraine, lapor akhbar Daily Star semalam.
Kemusnahan tandas awam itu disahkan dalam satu kenyataan dikeluarkan oleh Perintah Operasi Selatan Ukraine.
“Satu lagi serangan peluru berpandu dengan menggunakan pesawat telah dilakukan di wilayah Odessa. Peluru berpandu udara telah ‘memusnahkan udara’ di wilayah selatan Odessa.
“Tandas pantai itu telah musnah. Selain kehilangan hati nurani dan reputasi penyerang, tiada kerugian lain,” demikian menurut kenyataan itu.
Pengguna di media sosial dengan pantas menyuarakan pendapat mereka mengenai kejadian tersebut dengan mengejek tentera Russia.
“Peluru berpandu balistik Russia bernilai AS$5 juta (RM21.9 juta) baru sahaja mengenai tandas awam di pantai Odessa. Adakah anda tahu pelaburan ketenteraan lain yang lebih baik?” tulis wartawan tentera Ukraine, Mykola Vorobiov.

“Serangan yang ‘berjaya’ ini pasti akan mematahkan tulang belakang Batalion Tandas Awam Odessa Ukraine ke-35, tonggak pertahanan pantai Ukraine,” komen pengguna lain. – Agensi


Remaja ditahan lumba haram depan sekolah
Oleh DIYANATUL ATIQAH ZAKARYA

22 Mei 2022, 6:27 pm
MELAKA – Seramai 11 individu termasuk lima remaja ditahan selepas dipercayai terlibat dalam aktiviti lumba haram di hadapan sebuah sekolah di sini, kelmarin.
Kesemua mereka berusia antara 14 hingga 21 tahun ditahan kira-kira pukul 6.30 petang di Jalan Telok Mas berhampiran Sekolah Menengah Kebangsaan (SMK) Pernu.
Ketua Jabatan Siasatan dan Penguatkuasaan Trafik (JSPT) negeri, Superintendan [email protected] Zaki Omar berkata, kumpulan itu ditahan sepasukan Unit Polis Peronda Lebuhraya (HMPV) Ibu Pejabat Polis Daerah (IPD) Melaka Tengah.
Katanya, hasil soal siasat kesemua terlibat mengakui berkumpul di kawasan tersebut bagi melihat aktiviti lumba haram.
“Hasil maklumat orang awam, sepasukan HMPV IPD Melaka Tengah telah menyerbu dan menahan 11 individu untuk menjalankan pemeriksaan.
“Kita dapati mereka ini berkumpul di bahu jalan bagi menonton aktiviti lumba haram, malah lima daripadanya berusia 14 hingga 17 tahun dipercayai turut berlumba di kawasan tersebut,” katanya ketika dihubungi hari ini.

Mengulas lanjut beliau memberitahu, susulan itu, polis telah mengeluarkan 68 saman POL.257 atas pelbagai kesalahan di bawah Akta Pengangkutan Jalan 1987. – KOSMO! ONLINE.


114 jurulatih, tenaga pengajar bomba terima kenaikan elaun
Oleh MOHD SYALMIZI HAMID

22 Mei 2022, 5:05 pm
SEBERANG PERAI – Kerajaan meluluskan permohonan bayaran Elaun Kemahiran Khas kepada pegawai yang bertugas sebagai jurulatih dan tenaga pengajar di Akademi Bomba dan Penyelamat Malaysia (ABPM).
Perdana Menteri, Datuk Seri Ismail Sabri Yaakob berkata, ia melibatkan bayaran bayaran Insentif Pasukan Khas Bahan Kimia Berbahaya (Hazmat) sebanyak RM30 bagi setiap operasi dan bayaran Insentif Penyelamat Di Air sebanyak RM30 bagi setiap operasi dengan maksimum RM600 sebulan.
Tambah beliau, bayaran Insentif Rawatan Kecemasan (EMRS) dan bayaran Elaun Tanggungjawab Khas Pemandu diberikan melibatkan kadar secara pro rata dengan maksimum RM150 sebulan.
Katanya, kelulusan elaun itu akan memberi manfaat kepada 114 pegawai bomba dari Gred KB19 hingga KB38 yang bertugas sebagai jurulatih dan tenaga pengajar di lima Akademi Bomba dan Penyelamat Malaysia (ABPM).
“Walaupun pada peringkat awal kita menerima permohonan dengan kadar RM300 bagi dua insentif untuk jurulatih dan tenaga pengajar, saya berpandangan kadar itu tidak sesuai dan saya telah mengarah Jabatan Perkhidmatan Awam untuk menambah jumlah elaun-elaun jurulatih dan tenaga pengajar terlibat.
“Diharapkan dengan kelulusan ini, jurulatih dan tenaga pengajar dengan kemahiran khas ini akan terus meningkatkan komitmen dan kualiti kerja ke arah melahirkan modal insan yang berkualiti dan berwibawa,” katanya.

Beliau berkata demikian semasa berucap merasmikan majlis Sambutan Hari Anggota Bomba Sedunia 2022 dan Pelancaran Dasar Kebombaan dan Penyelamatan Negara 2021-2030 di pekarangan Dewan Millenium, Kepala Batas di sini hari ini.
Turut hadir, Menteri Kerajaan Tempatan, Datuk Seri Reezal Merican Naina Merican serta Ketua Pengarah Jabatan Bomba dan Penyelamat Malaysia, Datuk Seri Mohammad Hamdan Wahid.
Pada acara itu, seramai 1,795 orang terdiri daripada 32 kontinjen JBPM dan agensi jemputan Frontliners Keluarga Malaysia mengambil bahagian dalam perarakan perbarisan di samping 71 buah jentera dan kenderaan kebombaan. – KOSMO! ONLINE


Lee Zii Jia rangkul kejuaraan Terbuka Thailand
Oleh MUHAMAD ARDIE PUTRA SUHAIMI

22 Mei 2022, 5:49 pm
PETALING JAYA – Jaguh perseorangan profesional negara, Lee Zii Jia menepati ramalan apabila berjaya merangkul kejuaraan Terbuka Thailand selepas menewaskan wakil China, Li Shi Feng pada aksi final di Arena Impact, Bangkok sebentar tadi.
Pada aksi tersebut, Zii Jia yang diletakkan selaku pilihan keenam kejohanan terpaksa akur apabila ditewaskan dengan keputusan 17-21 pada set pertama kepada pemain ranking ke-50 dunia itu.
Namun, Zii Jia menunjukkan taring sebenar pada set kedua dengan meraih kemenangan mudah untuk mengheret perlawanan rubber set selepas merekodkan keputusan 21-11.
Pada set ketiga, atlet kelahiran Alor Setar, Kedah ini terpaksa bekerja keras apabila Shi Feng dilihat mendominasi saingan dengan mendahului 11-4 dan 16-12 termasuk menyelamatkan mata kemenangan yang diraih pemain tersebut ketika kedudukan terikat 20-19.
Bagaimanapun, Zii Jia yang kini berusia 24 tahun dilihat lebih tenang pada situasi genting dan berjaya meraih kemenangan dengan keputusan 23-21 dalam tempoh keseluruhan 69 minit.
Keputusan tersebut menyaksikan Zii Jia menjulang kejuaraan antarabangsa kedua berturut-turut tahun ini selepas melakar kemenangan pada Kejohanan Badminton Asia (BAC) di Manila, Filipina pada 1 Mei lepas.

Terdahulu, Zii Jia telah menewaskan, Ade Resky Dwicahyo dari Azerbaijan, Kai Schafer (Jerman), Shesar Hiren Rhustavito (Indonesia) dan rakan senegara, Liew Daren sebelum menempah tiket ke perlawanan akhir Terbuka Thailand. – KOSMO! ONLINE


Nor Iman Aliff sumbang emas ke-39 negara
Oleh MUHAMMAD RIDUAN MOHD HANAFIAH

22 Mei 2022, 6:04 pm
HANOI – Jaguh Muay Thai negara, Ahmad Nor Iman Aliff Rakib melakukan kejutan apabila menghadiahkan emas ke-39 Kontinjen Malaysia pada aksi terakhir sebelum Sukan SEA Vietnam melabuhkan tirai secara rasmi esok.
Meskipun membuat kemunculan pertama di temasya dwitahunan tersebut, juara remaja dunia 2021 menampilkan perlawanan cukup bertenaga untuk mengatasi lawan tuan rumah, Huynh Hoang Phi dalam kategori Lelaki Elit Bawah 54kg.
Ketinggian yang dimiliki Nor Iman memberi kelebihan kepada jaguh berusia 18 tahun itu untuk meraih kemenangan 30-27 (10-9,10-9,10-9) dalam pertarungan tiga pusingan. – KOSMO! ONLINE


Isu bekalan ayam: Gangguan bekalan akibat kualiti dedak, penyakit
Oleh LUQMAN RIDHWAN MOHAMED NOR

22 Mei 2022, 6:38 pm
PUTRAJAYA – Bekalan ayam di kawasan tertentu mengalami gangguan akibat beberapa faktor seperti kualiti dedak serta jangkitan penyakit.
Perkara tersebut dimaklumkan Kementerian Pertanian dan Industri Makanan (MAFI) menerusi satu kenyataan hari ini.
Menurutnya, antara perkara yang menyebabkan gangguan bekalan ayam juga adalah cuaca panas yang melampau, sekali gus mengganggu pembesaran ayam di ladang terutama reban sistem terbuka.
“Ini telah memberikan kesan kepada bekalan ayam di kawasan-kawasan tertentu,” katanya.
Dalam pada itu, MAFI berkata, Jabatan Perkhidmatan Veterinar (DVS) telah melakukan pemeriksaan terhadap syarikat ladang ayam yang dilaporkan memberikan alasan kekurangan bekalan ayam kerana ternakan itu belum mencapai berat jualan akibat masalah penggemukan.
“Susulan pemeriksaan oleh DVS, penjelasan pihak syarikat ladang ayam terbabit serta sesi libat urus yang diadakan mendapati laporan tersebut kurang tepat,” katanya.

Menurutnya, pihak syarikat ladang ayam terbabit telah memberikan jaminan bahawa ladang-ladang mereka akan terus membekalkan ayam untuk keperluan pasaran tempatan, khususnya ayam diproses sama ada dalam bentuk ayam bulat, ayam ‘super’, ayam ‘standard’ serta keratan ayam.
Pada masa sama, katanya, pemeriksaan yang dilakukan oleh DVS juga mendapati kebanyakan ladang ayam bersedia untuk membekalkan ayam.
“Kementerian juga ingin menjelaskan bahawa proses penilaian pemberian subsidi ayam melalui DVS kepada penternak yang mengemukakan permohonan sedang disegerakan.
“Penternak yang memenuhi syarat dan mendapat kelulusan pembayaran
memperlolehi tuntutan dalam tempoh yang telah dijanjikan,” katanya.
MAFI menegaskan bahawa mereka akan terus mengadakan perjumpaan dan libat urus dengan semua pihak industri yang terlibat langsung dalam rantaian pengeluaran bekalan ayam memastikan kelangsungan pengeluaran bekalan. – KOSMO! ONLINE


Artis, ahli politik perlu tunjuk kajian sebelum komen isu kanabis
Oleh DIYANATUL ATIQAH ZAKARYA

22 Mei 2022, 6:19 pm
MELAKA – Artis dan ahli politik diminta untuk mengemukakan fakta sebelum melontarkan sebarang komen bersifat populis khususnya isu penggunaan kanabis dalam bidang perubatan.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, hujah yang dilontarkan mestilah disertakan dengan kajian yang telah terbukti bahawa kanabis selamat digunakan.
“Saya kongsikan kajian yang telah dijalankan di Amerika Syarikat dan hanya dua penyakit iaitu kesakitan kronik dan sklerosis multipel sahaja yang menunjukkan bahawa kanabis mampu untuk memberikan rawatan.
“Penyakit lain termasuk penyakit saraf, ketagihan, masalah mental, shcizophrenia dan gangguan tekanan selepas trauma tiada bukti yang kukuh menunjukkan kanabis berkesan untuk merawat penyakit tersebut,” katanya.
Beliau berkata demikian dalam satu kenyataan akhbar dikeluarkan di sini, hari ini.
Mengulas lanjut beliau berkata, segala perkara melibatkan soal kesihatan rakyat perlu dibuktikan dengan kajian yang sangat teliti termasuk mengenai kesan baik dan buruk sesuatu kaedah perubatan itu. -KOSMO! ONLINE.


Perdana Menteri lancar DKPN 2021-2030 tingkat kecekapan bomba
Oleh MOHD SYALMIZI HAMID

22 Mei 2022, 5:00 pm
SEBERANG PERAI – Perdana Menteri, Datuk Seri Ismail Sabri Yaakob melancarkan Dasar Kebombaan dan Penyelamatan Negara (DKPN) 2021-2030 bagi mempertingkatkan kecekapan dan profesionalanisme Jabatan Bomba dan Penyelamat Malaysia (JBPM).
Menurutnya, DKPN 2021-2030 yang digubal Kementerian Perumahan dan Kerajaan Tempatan bersama JBPM itu membabitkan program-program strategik disusuli pelan tindakan yang melibatkan seluruh lapisan Keluarga Malaysia.
“Dasar ini diyakini dapat melahirkan Keluarga Malaysia yang berdaya tahan dan mampu mengadaptasi konsep penyelamat nyawa rakyat dalam kehidupan seharian terutama ketika berdepan sebarang situasi kecemasan atau bencana.
“Dasar ini melibatkan komitmen pelbagai pihak dalam menjalin hubungan kerjasama strategik dengan industri keselamatan, kebakaran dan kebombaan.
“Ini amat penting kerana ia mampu membuka dimensi baharu kepada pertumbuhan dan daya saing ekonomi negara,” katanya hari ini.
Beliau berkata demikian ketika berucap pada Majlis Sambutan Hari Anggota Bomba Sedunia 2022 dan Pelancaran DKPN 2021-2030 di pekarangan Dewan Millenium, Kepala Batas di sini hari ini.

Turut hadir, Menteri Perumahan dan Kerajaan Tempatan, Datuk Seri Reezal Merican Naina Merican dan Ketua Pengarah JBPM, Datuk Seri Mohammad Hamdan Wahid.
Dalam pada itu, beliau turut mengumumkan RM132.4 juta peruntukan pembangunan Rolling Plan Kedua (RP2) 2022 kepada JBPM bagi menambahbaik kesiapsiagaan dan kebajikan anggota.
“Ini meliputi perolehan jentera bomba, kenderaan utiliti, kenderaan forensik kebakaran, alat perlindungan diri (PPE) dan sistem perisian pemantauan kebombaan yang bertujuan mempertingkatkan keberkesanan jabatan dalam menangani kes kecemasan.
“Saya juga difahamkan terdapat 18 buah projek pembinaan balai bomba dan apabila siap nanti ia akan memberi impak besar kepada pengurangan tempoh masa bertindak sekali gus dapat meningkatkan keyakinan Keluarga Malaysia terhadap kesiapsiagaan jabatan bomba,” katanya. – KOSMO! ONLINE


Ribut petir, hujan lebat di 4 negeri petang ini
Oleh MUHD AFIQ AL-HAFIZ MAT YUSOF

22 Mei 2022, 4:07 pm
PETALING JAYA – Amaran ribut petir, hujan lebat dan angin kencang dikeluarkan di empat negeri sehingga pukul 5 petang hari ini.
Jabatan Meteorologi Malaysia (MetMalaysia) berkata, empat negeri terbabit melibatkan Perlis, Kedah, Perak dan Sabah.
“Di kedah melibatkan kawasan Kubang Pasu, Kota Setar, Pokok Sena, Padang Terap, Pendang, Sik dan Baling manakala di Perak melibatkan kawasan Hulu Perak.
“Kawasan di Sabah melibatkan Pedalaman, Pantai Barat dan Kudat,” katanya dalam kenyataan di sini sebentar tadi.
Tambah kenyataan tersebut lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. -KOSMO! ONLINE.


WHO bimbang parti liar musim panas tular wabak cacar monyet
Oleh KOSMO!

22 Mei 2022, 4:00 pm
PARIS – Seorang pegawai kanan kesihatan Eropah memberi amaran kelmarin bahawa kes cacar monyet yang jarang berlaku akan meningkat dalam tempoh beberapa bulan akan datang ketika virus itu merebak ke seluruh Eropah.
Pengarah serantau Pertubuhan Kesihatan Sedunia (WHO) untuk Eropah, Hans Kluge berkata, beliau bimbang penularan akan meningkat ketika orang ramai mengadakan perhimpunan, festival dan parti bagi menyambut ketibaan musim panas.
Virus yang menyebabkan bintik radang, jarang menyebabkan kematian dan sebelum ini hanya dikesan di tengah serta barat Benua Afrika.
Bagaimanapun, sejak beberapa minggu lalu, kes cacar monyet dikenal pasti di sebilangan negara Eropah termasuk Britain, Portugal dan Sweden di samping Amerika Syarikat, Kanada serta Australia, kata Kluge.
“Semua kes berkenaan kecuali satu tidak melibatkan sejarah perjalanan ke kawasan yang mempunyai penyakit cacar monyet,” tambahnya.
Beliau berkata, jangkitan dijangka meningkat kerana kes dikesan sekarang melibatkan mereka yang terlibat dalam aktiviti seksual dan ramai tidak mengenali simptom cacar monyet.

Kebanyakan kes awal penyakit itu adalah dalam kalangan lelaki yang melakukan hubungan sejenis dan mendapatkan rawatan di klinik kesihatan.
“Ini menunjukkan penularan penyakit ini sudah berlaku untuk satu tempoh masa,” jelasnya.
WHO menyatakan bahawa pihaknya sedang menyiasat fakta bahawa banyak kes cacar monyet melibatkan golongan gay dan biseksual.
Kenyataan Kluge itu disiarkan selepas Perancis, Belgium dan Jerman melaporkan kes pertama cacar monyet, manakala Itali kini mengesahkan terdapat tiga kes penyakit tersebut.
Tiga kes cacar monyet yang disahkan di Belgium kelmarin mempunyai kaitan dengan festival seks bebas di bandar pelabuhan Antwerp, kata penganjurnya.
Pihak berkuasa Perancis pula menyatakan bahawa virus itu telah menjangkiti seorang lelaki yang tinggal di kawasan Paris.
Di Sepanyol, pihak berkuasa kesihatannya telah melaporkan tujuh kes disahkan cacar monyet dan sedang menunggu pengesahan 23 kes lain.
Negara jirannya, Portugal mengesahkan 23 jangkitan virus itu.
Di Britain, beberapa pegawai kesihatan melaporkan 11 lagi kes disahkan cacar monyet di England, menjadikan angka jangkitan keseluruhan meningkat kepada 20 kes.
Ketua penasihat kesihatan Agensi Keselamatan Kesihatan Britain (UKHSA), Susan Hopkins berkata, beliau menjangkakan kes akan meningkat dalam masa beberapa hari akan datang dalam kalangan masyarakat.
Beliau juga menggesa lelaki gay dan biseksual memantau simptom cacar monyet kerana kebanyakan jangkitan di Britain dan Eropah berasal daripada golongan tersebut.
“Cacar monyet sebelum ini tidak pernah dianggap sebagai penyakit kelamin yang berjangkit,” kata UKHSA.
Cacar monyet merebak melalui sentuhan dengan luka atau calar dan cecair tubuh individu yang dijangkiti di samping perkongsian barangan seperti tuala serta cadar.
Simptom penyakit itu termasuk demam, sakit otot, bengkak kelenjar, gigil, letih dan ruam seperti bintik cacar pada tangan serta muka.
Menurut WHO pula, penyakit cacar monyet biasanya sembuh dalam masa antara dua hingga empat minggu dengan hanya kes tertentu boleh membawa maut. – AFP


9 pemandu kereta dicekup angkara berlumba
Oleh MUHD AFIQ AL-HAFIZ MAT YUSOF

22 Mei 2022, 3:22 pm
KUALA LUMPUR – Tindakan sekumpulan individu terlibat dalam perlumbaan ‘drag’ sehingga mengganggu pengguna jalan raya lain mengundang padah selepas mereka ditahan dalam operasi di Dataran Centrio Seremban 2, Negeri Sembilan awal pagi tadi.
Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, operasi telah dijalankan sepasukan polis dari Unit Risikan Operasi JSPT Bukit Aman pada pukul 1 pagi.
“Menerusi operasi terbabit, polis telah mengesan sembilan buah kereta sedang berlumba bermula dari lampu isyarat simpang tiga Persiaran Utama S2/3 sehingga ke lampu isyarat Persiaran S2/B6, berdekatan Mydin Mall, Seremban 2 kemudian berpatah balik dengan beberapa pusingan.
“Kesemua sembilan pemandu lelaki berusia dalam lingkungan 19 hingga 39 tahun telah ditahan dibawah Akta Pengangkutan Jalan 1987 kerana disyaki terlibat dalam perlumbaan haram tersebut,” katanya di sini hari ini.
Tambah beliau, pihaknya terlebih dahulu menerima maklumat mengenai kegiatan itu pada 15 Mei lalu di mana kumpulan terbabit berlumba sambil memainkan muzik dan ekzos yang kuat di lokasi itu sehingga mengganggu penduduk di kawasan tersebut.
“Sembilan buah kereta jenis Proton Satria, Proton Saga, Proton Wira, Perodua Myvi, Honda CR-Z dan Honda Civic telah disita. Tangkapan dan sitaan kenderaan telah dibawa ke Bahagian Siasatan Dan Penguatkuasaan Trafik (BSPT), Ibu Pejabat Polis Daerah (IPD) Seremban untuk tindakan lanjut.

“Menerusi operasi itu, pihaknya turut melakukan pemeriksaan terhadap 38 motosikal dan 14 kereta sebelum mengeluarkan 72 saman membabitkan pelbagai kesalahan,” jelasnya – KOSMO! ONLINE


Keputusan JISA nahas Terowong Menora diketahui minggu depan
Oleh MOHD AZLI ADLAN

22 Mei 2022, 4:18 pm
KUALA TERENGGANU – Keputusan audit keselamatan kenderaan perdagangan (JISA) melibatkan treler yang terlibat dalam nahas negeri mengorbankan lima pelajar Universiti Sultan Azlan Shah (USAS) pada dua minggu lalu akan diketahui dalam minggu depan.
Ketua Pengarah Jabatan Pengangkutan Jalan (JPJ), Datuk Zailani Hashim berkata, keputusan JISA itu merupakan siasatan lebih terperinci berhubung kemalangan berkenaan dan ia penting bagi memastikan kenderaan benar-benar mematuhi spesifikasi dan peraturan ditetapkan.
“JPJ telah melakukan penugasan pengumpulan maklumat dan keputusan (tindakan undang-undang) akan dibuat selepas laporan JISA disiapkan.
“Kita juga akan memeriksa sama ada kenderaan terlibat menjalani pemeriksaan Puspakom (Pusat Pemeriksaan Kenderaan Berkomputer) atau tidak,” katanya ketika ditemui pada majlis sambutan Hari Raya Aidilfitri JPJ Terengganu di sini hari ini.
Beliau berkata demikian bagi mengulas kemalangan maut yang mengorbankan lima pelajar USAS di Kilometer 245.2, Lebuh Raya Utara-Selatan arah utara berhampiran Terowong Menora, Kuala Kangsar pada 12 Mei lalu.
Dalam kejadian pada pukul 12.52 tengah malam itu, kereta Honda City dinaiki kesemua mangsa berusia 19 hingga 23 tahun dirempuh sebuah treler menyebabkannya terbakar.

Pemandu treler berkenaan, Aznizam Razali, 28, membuat pengakuan tidak bersalah memandu secara berbahaya sewaktu dihadapkan di Mahkamah Majistret Kuala Kangsar pada 17 Mei lalu.
Jelas Zailani lagi, tumpuan JISA bagi memastikan kenderaan berat yang terlibat dalam kemalangan ngeri itu benar-benar mematuhi spesifikasi ditetapkan dalam kejuruteraan automobil JPJ. – KOSMO! ONLINE


Lelaki disyaki terjun Jambatan Banting ditemui lemas
Oleh ISKANDAR SHAH MOHAMED

22 Mei 2022, 4:53 pm
KUALA LANGAT – Kehilangan seorang lelaki yang disyaki terjun ke dalam Sungai Kuala Langat di Jambatan Banting di sini, semalam terungkai apabila mayatnya ditemui hari ini.
Mangsa berusia 20 tahun itu ditemui terapung di sekitar sungai tersebut pada pukul 1.14 petang.
Pengarah Bomba Selangor, Norazam Khamis berkata, operasi mencari dan menyelamat berkenaan dijalankan pihaknya dengan menggunakan dua bot.
“Mayat mangsa ditemui terapung kira-kira satu kilometer (km) dari lokasinya dipercayai terjun.
“Lelaki berkenaan dipercayai terjun dari Jambatan Banting sebelum dilaporkan hilang,” katanya ketika dihubungi hari ini.
Jelasnya, mayat mangsa telah diserahkan kepada pihak polis untuk tindakan selanjutnya.

Semalam, Kosmo! melaporkan seorang lelaki dikhuatiri lemas selepas nekad terjun ke dalam sungai berkenaan.
Dalam kejadian kira-kira pukul 10.50 malam itu, mangsa berusia 20 tahun turut meninggalkan kereta Toyota Camry dipercayai dipandunya di sekitar lokasi berkenaan. -KOSMO!ONLINE


Baby Shima menari di jalan ‘New Zealand Malaysia’ tular
Oleh NOR SHAFAWATI YUP

22 Mei 2022, 3:56 pm
SEREMBAN – Penyanyi dan selebriti media sosial, Baby Shima tular di media sosial Tik Tok selepas dilihat merakamkan video sambil menari di Jalan Temiang-Pantai yang diberi jolokan ‘New Zealand Malaysia’ kerana keindahannya.
Rakaman video itu menunjukkan Baby Shima atau nama sebenarnya Nor Ashima Ramli, 30, menari bersama seorang lagi wanita dengan kapsyen ‘reaksi Shima bila orang maki-maki’.
Namun, tidak dapat dipastikan sama ada kereta dalam video tersebut yang diparkir di bahu jalan itu milik penyanyi itu atau orang lain.
Jalan Temiang-Pantai merupakan lokasi yang menarik dan menjadi tumpuan orang ramai berhenti untuk mengambil gambar kerana keindahan pemandangan di loksasi terbabit yang seakan ‘New Zealand’.
Terdahulu, Pengarah Jabatan Pengangkutan Jalan (JPJ) Negeri Sembilan, Hanif Yusabra Yusuf berkata, tindakan pemandu yang berhenti di lorong kecemasan laluan jalan itu tanpa alasan yang munasabah adalah satu kesalahan.
Orang ramai yang hendak mengambil gambar di jalan itu tidak salah tetapi jangan sampai meletak kenderaan di bahu jalan dan lorog kecemasan untuk tujuan bergambar dan berkumpul. -KOSMO! ONLINE


Kemalangan musim raya di Terengganu meningkat 4 peratus
Oleh TENGKU DANISH BAHRI TENGKU YUSOFF

22 Mei 2022, 4:31 pm
KUALA TERENGGANU – Terengganu mencatatkan peningkatan kemalangan jalan raya iaitu 558 kes sepanjang pelaksanaan Op Selamat 18 sempena sambutan Hari Raya Aidilfitri yang berakhir 8 Mei lalu.
Ketua Polis Terengganu, Datuk Rohaimi Md. Isa berkata, berlaku pertambahan 20 kes atau empat peratus berbanding 538 kes kemalangan yang direkodkan bagi tempoh sama pada tahun 2019.
Namun begitu, jelasnya, kemalangan maut telah menurun kepada lapan kes dengan sembilan kematian berbanding 11 kes pada tiga tahun lalu sebelum penularan Covid-19.
“Penurunan kes kemalangan maut dan kelancaran trafik ini juga dianggap kejayaan apabila Ibu Pejabat Polis Kontinjen (IPK) Terengganu dipilih sebagai kontinjen kedua terbaik keseluruhan.
“Ibu Pejabat Polis Daerah (IPD) Kemaman pula dinobat sebagai ketiga terbaik negara bagi kategori IPD,” katanya yang ditemui pada Rumah Terbuka Aidilfitri IPK Terengganu di sini hari ini.
Dalam perkembangan berkaitan, Rohaimi memberitahu, sebanyak 13 kes pecah rumah melibatkan kerugian keseluruhan RM51,535 dicatatkan di seluruh negeri ini sepanjang tempoh Op Selamat 18.

Ujar beliau, kes pecah rumah itu direkodkan di empat daerah iaitu Kuala Terengganu dengan lapan kes, Besut dan Dungun masing-masing dua kes serta satu kes di Kemaman. – KOSMO! ONLINE


Pertumbuhan industri pelancongan Kelantan capai 65 peratus
Oleh ROSALWANI CHE SOH

22 Mei 2022, 4:03 pm
TANAH MERAH – Pertumbuhan ekonomi industri pelancongan di Kelantan telah meningkat kepada 65 peratus selepas negara beralih ke fasa endemik bermula 1 April lalu.
Pengerusi Jawatankuasa Kebudayaan, Pelancongan dan Warisan negeri, Datuk Md. Anizam Ab. Rahman berkata, jumlah itu menunjukkan peningkatan yang drastik berbanding semasa fasa pandemik Covid-19 baru-baru ini.
Menurutnya, kerajaan negeri menyasarkan pertumbuhan ekonomi industri tersebut di negeri ini dapat dipulihkan dan mampu mencapai sehingga 90 hingga 95 peratus menjelang hujung tahun ini.
“Sehubungan itu, kita akan menganjurkan pelbagai aktiviti seperti Festival Gendang dan Karnival Hari Muzium yang bakal diadakan dalam musim cuti persekolahan bulan depan.
“Selain itu, aktiviti pelancongan yang popular di Kelantan iaitu Train to Dabong akan diteruskan dalam usaha untuk menarik lebih ramai pelancong ke negeri ini,” katanya ketika ditemui pemberita selepas Majlis Perasmian Cawangan Ke-20 Kemudi Timur Elektronik Sdn. Bhd. (Kemudi Timur) di Batu 8, Batang Merbau di sini hari ini.
Mengulas lanjut, jelas Md. Anizam, kerajaan negeri turut menjangkakan seramai 400,000 pelancong domestik akan berkunjung dan melawat tempat-tempat menarik di Kelantan sepanjang musim cuti persekolahan awal Jun ini.

Katanya, jumlah itu pastinya menunjukkan pertambahan kenderaan masuk ke negeri ini sekali gus dapat membantu mencapai sasaran pertumbuhan ekonomi industri pelancong pada tahun ini. – KOSMO! ONLINE


Wanita ketahui diri sebenarnya lelaki selepas usia 20 tahun
Oleh KOSMO!

22 Mei 2022, 5:00 pm
RIYADH – Seorang ‘wanita’ dari Arab Saudi hanya menyedari bahawa dia sebenarnya seorang lelaki selepas 20 tahun dilahirkan disebabkan oleh ‘kesilapan perubatan’, lapor akhbar Saudi Gazette semalam.
Menurut saluran televisyen Al Ekhbariya, individu berkenaan tidak mengetahui bahawa dia mempunyai alat sulit lelaki yang tersembunyi di dalam perutnya.
Semasa kelahirannya di sebuah hospital kerajaan di Riyadh, dia mengalami beberapa kecacatan pada bahagian kemaluan.
Bagaimanapun, doktor menyangka bayi itu adalah perempuan dan keluarganya menamakannya sebagai Randa Shabeli.
Bagaimanapun, semasa umurnya semakin meningkat, Randa semakin curiga apabila dia tidak mengalami sebarang tanda-tanda akil baligh seorang wanita.
Apabila mengunjungi hospital untuk menjalani pemeriksaan menyeluruh, dia terkejut apabila diberitahu memiliki alat kelamin lelaki yang tersembunyi di dalam perutnya.

“Pada awalnya, perasaan saya sama sekali pelik, seolah-olah mereka berbohong kepada saya. Ia tidak logik seolah-olah kembali memulakan hidup. Nama dan identiti baharu, tiada kawan dan saudara-mara.
“Kini, saya sepatutnya menjalani pembedahan untuk mengeluarkan kemaluan yang tersembunyi. Seorang doktor mengesyorkan saya perlu pergi ke Britain untuk pembedahan,” kata Randa.
Menurut Al Ekhbariya, keluarga Randa memfailkan aduan kepada bekas Menteri Kesihatan Arab Saudi, namun tiada tindakan diambil.
Bapanya berkata, dia cuba menghubungi hospital tempat Randa dilahirkan tetapi tidak berjaya. – Agensi


Insiden tembakan di Chicago ragut dua nyawa, 8 cedera
Oleh KOSMO!

22 Mei 2022, 3:00 pm
CHICAGO – Dua orang terbunuh dan sekurang-kurangnya lapan lagi cedera dalam insiden tembakan terbaharu di Chicago yang berlaku susulan pergaduhan di luar sebuah restoran makanan segera McDonald’s, lapor laman berita RT kelmarin.
Kejadian itu berlaku sekitar pukul 10.40 malam (waktu tempatan) dekat Chicago Avenue, kata polis. Akhbar Chicago Sun-Times melaporkan bahawa petugas paramedik dilihat menolak sebilangan pengusung di lokasi berdarah itu.
Mereka yang cedera mengalami kecederaan parah hingga kritikal dan dirawat di hospital tempatan.
Datuk Bandar Chicago, Lori Lightfoot menyifatkan insiden itu sebagai ‘tindakan keganasan yang mengejutkan’ dan mengarahkan polis melakukan kawalan di lokasi kejadian serta kawasan sekitarnya.
“Sekali lagi tragedi berlaku disebabkan senjata api berada di tangan orang yang tidak peduli tentang diri mereka sendiri atau nyawa orang lain,” katanya.
Seorang suspek kejadian itu kini ditahan dan sepucuk pistol ditemui di tempat kejadian. Namun, identiti penyerang dan mangsa tidak didedahkan. Polis juga tidak menyatakan umur mangsa, namun saksi-saksi berkata, mereka terdiri daripada remaja dan belia.

Dalam pada itu, dua lelaki berbalas tembakan dan kedua-duanya cedera dan dirawat di hospital dalam kejadian berasingan kurang 1 kilometer dari lokasi insiden tembakan tersebut sekitar 40 minit kemudian, kata polis.
Kes tembakan di Chicago melonjak 66 peratus sejak dua tahun lalu, mencapai kadar 10 kejadian sehari pada 2021. Terdapat hampir 800 kes bunuh di bandar raya itu tahun lalu sekali gus angka tertinggi dalam tempoh 25 tahun. – Agensi


Generasi muda lebih selesa menggunakan bahasa asing
Oleh HARRITH HISHAM

22 Mei 2022, 2:56 pm
KUALA LUMPUR – Dewan Bahasa dan Pustaka (DBP) dicadangkan untuk mencari satu kaedah intervensi bagi menarik minat generasi muda terhadap penggunaan Bahasa Melayu sebagai medium pengantaraan seharian.
Ketua Pengarah Perkhidmatan Awam, Datuk Seri Mohd. Shafiq Abdullah berkata, ini kerana terdapat golongan terbabit kini dilihat lebih selesa menggunakan bahasa asing.
“Fenomena globalisasi dan pendigitalan yang pesat telah mengubah landskap penggunaan Bahasa Melayu. Ia tidak terkecuali kepada penjawat awam terutamanya dalam kalangan generasi muda.
“Sehubungan itu, DBP perlu mencari mekanisma baharu bagi menarik minat kelompok tersebut untuk menggunakan Bahasa Melayu sebagai medium perantaraan,” katanya.
Beliau berkata demikian pada Majlis Perasmian Simposium Pengantarabangsaan Bahasa Melayu yang bertajuk ‘Isu dan Cabaran Bahasa Melayu Abad ke-21’ di Wisma DBP, di sini hari ini.
Mengulas lanjut, jelas Mohd. Shafiq, pengukuhan kedudukan Bahasa Melayu turut menyokong aspirasi Keluarga Malaysia yang menjadi agenda induk kerajaan.

“Komitmen Jabatan Perkhidmatan Awam (JPA) dalam memperkukuhkan penggunaan Bahasa Melayu secara langsung dapat meningkatkan kedaulatan Bahasa Melayu dan menyempurnakan aspirasi Keluarga Malaysia.
“Justeru, JPA percaya, nilai kedaulatan ini perlu bergerak seiring dengan evolusi Bahasa Melayu dalam meningkatkan kefahaman penutur dan pendengar itu sendiri,” ujarnya.
Menurutnya, Bahasa Melayu telah wujud lebih daripada 1,000 tahun dan mempunyai jutaan penutur di seluruh dunia serta mudah untuk dipelajari.
“Kita sendiri lihat bagaimana golongan pekerja asing yang datang ke negara ini telah menguasai Bahasa Melayu dalam masa yang begitu singkat,” ujarnya. – KOSMO! ONLINE


JPN perlu siasat pelajar sekolah makan atas lantai
Oleh NOR AINNA HAMZAH

22 Mei 2022, 2:30 pm
SEREMBAN – Jabatan Pendidikan Negeri (JPN) diminta menjalankan siasatan segera berhubung kes tular di media sosial berkenaan sekumpulan pelajar sebuah sekolah duduk dan makan di atas lantai tanpa sebarang alas.
Presiden Persatuan Ikatan Guru-Guru Muslim Malaysia (i-Guru), Mohd Azizee Hasan berkata, siasatan perlu dilakukan bagi mengetahui kebenaran dan mengelak tanggapan serta persepsi negatif oleh pelbagai pihak.
Menurutnya, sepatutnya pihak sekolah perlu menyediakan tempat makan yang sesuai dan bersih kepada pelajar.
“Adalah tidak wajar murid diperlakukan sebegitu khususnya ketika sambutan hari guru sedangkan tetamu kehormat disediakan meja makan yang khusus.
“Jika benar- benar berlaku, ia amat dikesalkan dan tidak sepatutnya terjadi. Mungkin pihak sekolah boleh sediakan alas seperti tikar untuk murid-murid duduk bersila agar nampak tertib dan sesuai,” katanya dalam satu kenyataan hari ini.
Jelas beliau lagi, pengurusan sekolah juga perlu cakna terutamanya dalam hal yang berkaitan dengan kebersihan supaya sekolah menjadi tempat yang selamat dan bersih.

“Kementerian Pendidikan (KPM) juga perlu menaik taraf lantai kantin yang sudah uzur dan daif dengan lantai yang lebih bersih dan memenuhi standard yang ditetapkan.
Terdahulu, beberapa gambar tular di laman Facebook menunjukkan sekumpulan pelajar duduk bersila dan makan di atas lantai sempena sambutan Hari Guru hingga mengundang kemarahan orang ramai. -KOSMO! ONLINE


Kesedar serah zakat RM215,307 kepada Maik
Oleh AIMUNI TUAN LAH

22 Mei 2022, 2:45 pm
GUA MUSANG – Lembaga Kemajuan Kelantan Selatan (Kesedar) menerusi anak syarikatnya iaitu Kesedar Holding Sdn. Bhd. (KHSB) dan syarikat subsidiari mengagihkan bantuan zakat berjumlah RM215,307 kepada Majlis Agama Islam dan Adat Istiadat Melayu Kelantan (Maik) hari ini.
Timbalan Menteri Pembangunan Luar Bandar, Datuk Seri Abdul Rahman Mohamad berkata, sumbangan zakat itu merupakan salah satu usaha Kesedar dalam membantu meringankan beban golongan asnaf di negeri ini.
Katanya, ia juga adalah langkah mengurangkan beban kewangan golongan asnaf yang terkesan akibat pandemik yang berlarutan sebelum ini.
“Kita terus komited dalam menunaikan tanggungjawab bagi membantu meningkatkan taraf hidup masyarakat luar bandar di negeri ini.
‘’KHSB juga mengagihkan sumbangan zakat menerusi platform yang sama iaitu berjumlah RM214,049 pada tahun lalu. Sumbangan ini membuktikan anak syarikat Kesedar tidak memfokuskan kepada keuntungan semata-mata,” katanya ketika ditemui pemberita selepas menyempurnakan Majlis Penyerahan Mock-up Cek kepada Maik pada Majlis Sambutan Hari Raya Aidilfitri Kesedar di Dewan Dato’ Ariffin Said di sini hari ini.
Penyerahan zakat itu disampaikan kepada wakil Maik iaitu Penolong Pegawai Hal Ehwal Islam Masjid Razaleigh, Mohd. Amirul Fahmi Abdul Rashid.

Dalam majlis sama, Kesedar turut menyampaikan sumbangan zakat kepada 120 golongan asnaf yang terdiri daripada anak yatim, ibu tunggal, warga emas dan orang kelainan upaya yang diraikan dalam majlis berkenaan. – KOSMO! ONLINE


Bapa pilu terima diploma arwah anak
Oleh ISKANDAR SHAH MOHAMED

22 Mei 2022, 3:11 pm
SHAH ALAM – Air mata seorang bapa berlinangan sebaik menerima diploma arwah anak perempuannya pada Konvokesyen Politeknik Banting Selangor (PBS) ke-11 hari ini.
Fakhruddin Kambali, 50, hadir mengambil skrol pada majlis konvokesyen yang diadakan di Politeknik Sultan Salahuddin Abdul Aziz Shah (PSA) di sini, bagi pihak Allahyarhamah Nur Sabrina, 22, yang meninggal dunia akibat komplikasi jantung pada 27 Mac lalu.
Anak ketiga daripada enam beradik itu menerima Diploma Kejuruteraan Mekanikal daripada Ketua Pengarah Jabatan Pendidikan Politeknik dan Kolej Komuniti, Zainab Ahmad.
Menurut Fakhruddin, dia menyedari penyakit anaknya selepas arwah lemah jantung sejak kecil.
“Namun, dia disifatkan seorang yang rajin, lemah lembut dan mempunyai semangat tinggi untuk melanjutkan pelajaran.
“Biarpun sedih, kami sekeluarga amat berbangga dengan kejayaan arwah dan ternyata Allah lebih menyayanginya,” katanya sebak ketika ditemui selepas majlis itu.

Sementara itu, Zainab berkata, statistik kebolehpasaran graduan PBS tahun lalu mencapai peningkatan kepada 95.9 peratus berbanding 94.4 pada tahun sebelumnya.
Pada majlis itu, seramai 365 graduan menerima diploma bagi sesi Disember 2020 iaitu 120 orang dalam Penyenggaraan Pesawat, Kejuruteraan Mekanikal (182) dan Kejuruteraan Mekanikal (Pembuatan) (63). -KOSMO! ONLINE


Lelaki sakit mental ugut bunuh ibu ditahan
Oleh ASLIZA MUSA

22 Mei 2022, 3:16 pm
TANJUNG MALIM – Seorang lelaki yang dipercayai mempunyai masalah mental ditahan selepas mengugut untuk membunuh ibunya di rumah mereka di Felda Gunung Besout 5 dekat Sungkai, semalam.
Ketua Polis Perak, Datuk Mior Faridalathrash Wahid berkata, lelaki berusia 27 tahun dan tidak bekerja itu ditahan susulan laporan polis dibuat mangsa selepas menerima ugutan melalui panggilan telefon pada pukul 9 malam.
Menurutnya, wanita berusia 65 tahun itu mendakwa telah dimaki hamun anaknya sambil mengeluarkan ugutan berbunyi ‘mak kau jangan balik, kalau kau balik mati kau mak’.
“Dalam kejadian ini, ibu suspek tidak mengalami sebarang kecederaan kerana hanya diugut oleh anak lelakinya melalui panggilan telefon.
“Warga emas itu memaklumkan suspek mempunyai sejarah sakit mental dan perlu mengambil ubat. Kejadian amukan itu disebabkan suspek enggan makan ubat sepertimana disarankan doktor,” katanya di sini hari ini.
Menurut beliau, suspek yang masih belum berkahwin itu ditahan dan dibawa ke Hospital Slim River di sini untuk pemeriksaan kesihatan.

“Semakan mendapati, suspek tidak mempunyai sebarang rekod jenayah lampau. Tujuan laporan polis dibuat ibu suspek adalah untuk memohon bantuan pihak polis membawa anak lelakinya itu ke hospital,” katanya. -KOSMO! ONLINE


Tayang ‘baby bump’, isteri Haqiem Rusli hamil?
Oleh MOHAMMAD SHAHEMY AZMI

22 Mei 2022, 2:24 pm
PETALING JAYA – Perkongsian foto percutian bulan madu oleh isteri kepada penyanyi Haqiem Rusli iaitu Anis Sofea menarik perhatian ramai apabila didakwa sedang hamil.
Dalam foto tersebut, kelihatan Anis, 20, yang mengenakan pakaian serba putih bergambar bersama Haqiem di sebuah lokasi berlatarkan kawasan berbatu semasa bulan madu di Turki.
“Kita sayang awak!” tulis Anis pada kapsyen gambar tersebut.
Namun, apa yang menarik perhatian apabila jelas kelihatan bentuk perutnya sedikit buncit seolah-olah sedang dalam fasa awal kehamilan.
Bentuk ‘baby bump’ pada perut wanita itu membuatkan perkongsian tersebut dibanjiri dengan komen berupa ucapan tahniah seandainya benar sedang hamil anak sulung.
“Bukan buncit. Tak padan langsung kalau orang lawa seperti Anis dikatakan buncit. Alhamdulillah, tahniah,” komen seorang netizen.

“Kalau betul hamil alhamdulillah. Tapi kalau buncit, Fea (panggilannya) kena pakai bengkung. Kalau tidak sentiasalah dapat komen pasal ‘baby bump’,” kata seorang lagi pengikutnya.
“Tahniah. Dah nampak bentuk ‘baby bump’,” ujar seorang pengguna Instagram teruja.
Sekitar Mac lalu, Haqiem menafikan bahawa dia bakal bergelar bapa tidak lama lagi selepas timbul dakwaan mengatakan isterinya kini sedang berbadan dua.
Pemilik nama lengkap Ridzuan Haqiem Ruslim 24, itu memberitahu dirinya masih belum bersedia untuk menimang cahaya mata memandangkan usianya dan Anis masih muda.
Bagaimanapun, pelantun lagu Mimpi itu memohon doa semua supaya dapat menimang anak pertama suatu hari nanti.
Haqiem dan Anis selamat bergelar suami isteri di Masjid Raja Haji Fi Sabilillah, Cyberjaya pada 19 November lalu. – KOSMO! ONLINE


Kertas siasatan kanak-kanak maut didera dirujuk Pejabat Peguam Negara
Oleh ASLIZA MUSA

22 Mei 2022, 2:38 pm
IPOH – Kertas siasatan berhubung kes kematian kanak-kanak perempuan disyaki didera ibu dan bapa saudaranya Ahad lalu akan dihantar ke Pejabat Peguam Negara esok untuk tindakan selanjutnya.
Ketua Polis Perak, Datuk Mior Faridalathrash Wahid berkata, pasangan suami isteri berusia 40 tahun itu kini direman enam hari lagi bagi membantu siasatan kes berkenaan.
“Pasangan suami isteri yang juga penjaga kanak-kanak terbabit sebelum ini telah direman selama tujuh hari dan berakhir hari ini.
“Siasatan kes berkenaan kini dijalankan mengikut Seksyen 302 Kanun Keseksaan kerana membunuh. Kertas siasatan akan diserahkan kepada pihak pendakwaan esok, untuk tindakan selanjutnya,” katanya ketika dihubungi di sini hari ini.
Menerusi laporan media Ahad lalu, perbuatan pasangan suami isteri itu terbongkar berikutan kematian seorang kanak-kanak perempuan berusia lapan tahun dengan kesan kecederaan disyaki didera.
Hasil bedah siasat yang dijalankan pakar patologi di Jabatan Forensik Hospital Raja Permaisuri Bainun (HRPB) mendapati punca kematian mangsa akibat ‘multiple blunt injury’. – KOSMO! ONLINE